Зоминдаги биринчи ультрамарафон қандай ўтди - Anhor\nAnhor Все посты Зоминдаги биринчи ультрамарафон қандай ўтди\nФото из сообщества Tashkent Runners\nЗомин миллий табиий боғида Ўзбекистонда илк бор ультрамарафон – 50 ум масофага югуриш ўтказилди. Бундан ташқари, 21, 10, 2 км га югуриш ҳамда 2 км га Скандинавия юриши ҳам бўлиб ўтди. Югуришда 600 киши қатнашди, уларнинг орасида Anhor.uz журналисти Дана Опарина ҳам бор эди.\nСтарт пакетларининг берилиши ва тадбирнинг ташкил қилиниши\nТадбирга сал дилхиралик киритган ягона нарса – старт пакетини бирданига тўлиқ тўпламда олишнинг имкони бўлмади. Тошкентда уларни икки кун беришди, старт пакетидаги майкаларни фақат биринчи кун якунига олиб келишди. Пакетларни бериш жойига икки марта боришга тўғри келди.\nҚолган ишларда югуриш юқори даражада ташкиллаштирилди: ҳеч қандай инфратузилма мавжуд бўлмаган табиий боғда саҳна, палаткали лагерь, кўнгилочар ўйинлар, озиқ-овқат ортилган вагон, старт жойини ташкиллаштириш катта саъй-ҳаракатни талаб қилади.\nЮлдузли меҳмонхона ва қаҳвага навбатда одамлар билан суҳбат\nОқшом тушганида электрон мусиқа янгради ва келганларнинг кўпчилиги палаткали лагерда жойлашди, озиқ-овқат ортилган вагонга навбат тизилди. Эски танишлар билан мулоқот қилиш ва юлдузли осмонни томоша қилиш ёқимли эди – бу қаҳвага навбатда турилган бир соатлик кутишни безаб турди.\nТрассанинг мураккабликлари ва ғолиблар\nТрасса мураккаб эди – биринчидан, бу кўтарилишлар ва тушишлар, иккинчидан, ўнқир-чўнқир йўл. Югуришга жиддий ёндашмаган иштирокчиларни яна бир мураккаблик деб айтиш мумкин. 2 км лик масофада улар тепаликка пиёда чиқа бошлашди, ундан эса бошқа иштирокчиларни йиқитган ҳолда старт томонга чопиб кетишди.\n50 км масофага югуришда биринчи ўринни наманганлик Дониёр Қурбоналиев , иккинчи ўринни чирчиқлик Нодир Таниев, учинчи ўринни эса тошкентлик Рафаэль Зинуров эгаллади. Шунингдек, 50 км масофага югуришда ультрамарафоннинг ягона аёл иштирокчиси Янгибозордан Дилфуза Оллаёрова ҳам қатнашди.\nСовриндорлар ҳамда 50, 21, 10 км га ўз ёш тоифаларида югурган энг яхши иштирокчиларга Li-Ning дўконларида харид қилиш учун 400 минг сўмлик ваучерлар топширилди.\nАсосий савол – қанча пул ишлаб олинди?\nЮгуришда қатнашиш учун старт пакети 150 минг сўмни (старт рақами, майка, сумка) ташкил қилди. Шунингдек 200 минг сўмга ҳам пакет (старт рақами, майка, сумка, бафф) олиш мумкин эди. Бундан ташқари, исталган суммага хайр-эҳсон қилиш имкони бор эди. Агар 600 нафар иштирокчи 150 минг сўмдан старт пакетини харид қилган, деб тахмин қилсак, унда тадбирда қарийб 9 минг АҚШ доллари тушган.\nУшбу табиат масканининг ўзи учун иқтисодий самарани баҳолаш эса қийин, чунки бу ерда палаткали лагерь ташкил қилинди, кимдир ўз палаткасида, бошқалар меҳмонхонада жойлашди, кимдир эса югуриш кунида етиб келди.\nZaamin Ultra марафони Samarkand Half Marathon доирасидаги югуришлар сериясида биринчиси холос. Самарқандда ўтказиладиган асосий тадбир арафасида Тошкент вилоятида New Start марафонини ўтказиш режалаштирилган. Маданият ва санъатни ривожлантириш жамғармасининг ижрочи директори Гаянэ Умерованинг сўзларига кўра, Samarkand Half Marathon доирасидаги бу йилги мавзу – ногиронлиги бор одамларни иш билан таъминлаш.\nЎзбекистон аҳолиси 1.7% га кўпайди\nЖазирама иссиқда ўзимизни қандай тутишимиз керак


ҚОИДАБУЗАР ҲАЙДОВЧИЛАРГА КЕСКИН ЧОРА КЎРИЛАДИ – Telegraph\nҚОИДАБУЗАР ҲАЙДОВЧИЛАРГА КЕСКИН ЧОРА КЎРИЛАДИ\nЎзбекистон Республикаси Транспорт вазирлиги Ахборот хизмати August 23, 2019\nБугун Telegram мессенжерининг турли гуруҳларида “Тошкент” автовокзалидан соат 14:50 да ҳаракатланишни бошлаган “Тошкент-Урганч” йўналишидаги “Uzautotrans Service” МЧЖга тегишли давлат рақами 01 305 СGA бўлган автобусда олинган суратлар пайдо бўлди. Ушбу суратларда автобус ҳайдовчиси барча ўриндиқларга чипта сотилган ва йўловчилар билан тўла бўлишига қарамасдан, корхона ички-тартиб қоидаларини ва ташувлар бўйича хавфсизлик қоидаларини қўпол равишда бузиб, йўл-йўлакай автобус салонига қўшимча йўловчиларни олган. Чиптасиз йўловчилар эса автобуснинг ўриндиқлар оралиғидаги йўлакка ўтириб олгани акс эттирилган. Бу эса ўз навбатида бошқа йўловчиларга ноқулайликлар келтириб чиқариб, уларнинг ҳақли эътирозига сабаб бўлган. Автобус салонида бўлган йўловчилардан бири мазкур вазият юзасидан “Тошкент” автовокзалининг ишонч рақамига қўнғироқ қилиб, ариза қолдирган.\nТранспорт вазирлиги мазкур ҳолат юзасидан келиб тушган аризани зудлик билан “Uzautotras Service” МЧЖ раҳбарияти билан муҳокама қилиб, ташувлар бўйича хавфсизлик қоидаларини қўпол равишда бузган ҳайдовчи ва мутасадди ходимларга тегишла чоралар кўриш масаласини кўриб чиқмоқда.\nТранспорт вазирлиги ўз навбатида бу каби қоидабузарликларни вақтида бартараф этишга қўшган ҳиссаси учун йўловчиларга минатдорчилик билдиради. Бугунги кунда Транспорт вазирлиги томонидан замон талабларига мос, сифатли автотранспорт хизматлари кўрсатиш мақсадида тизимли ишларни амалга ошириб келмоқда. Бироқ, афсуски ҳайдовчилар орасида ўзига билдирилган ишонч ва масъулиятни суистеъмол қилиб, юқоридаги каби қоидабузарликларни содир этиш билан боғлиқ ҳолатлар ҳамон учраб турибди.\nТранспорт вазирлиги ҳурматли йўловчилардан ўз сафарлари давомида автобус ҳайдовчиларининг бу каби хатти-ҳаракатларига гувоҳ бўлган тақдирда вазирликнинг (71) 202 22 55 ёки 1167 қисқа рақамли ишонч телефонларига мурожаат этишларини сўраб қолади. Шунингдек, “Тошкент” автовокзалининг (71) 207 87 00 ҳамда “Uzautotrans Service” МЧЖнинг (71) 207 87 02 рақамларига қўнғироқ қилиб ариза қолдиришингиз мумкин. Транспорт вазирлиги фуқаролар билан тўғридан-тўғри алоқага киришиш ва бевосита жамоатчилик назоратини ўрнатиш орқали, ўз олдига қўйган мақсад ва вазифаларга эришиш, ислоҳотларни самарали амалга оширишнинг устувор йўналиши сифатида қарайди.


Марокашнинг афсонага айланган қаҳрамони – Муҳаммад ибн Абдулкарим Хаттобий (1-қисм) | Azon.uz - Ахборот-таҳлилий портал\nМарокашнинг афсонага айланган қаҳрамони – Муҳаммад ибн Абдулкарим Хаттобий (1-қисм)\n2088 00:00 03.07.2019\n«Хаттобий томонидан қўлланилган партизанлар уруши тактикаси Мао Цзэдун, Хо Ши Мин ва Че Геварадай буюк шахслар учун илҳомланиш манбайи сифатида хизмат қилди»\nКубанинг собиқ раҳбари Фидель Кастро «Менинг ҳаётим» асаридан\n1947 йил май ойи охирида Австралияга қарашли «Катумба» пароходи ёқилғи захирасини тўлдириб олиш учун Яманнинг Адан бандаргоҳига келиб тўхтади. Кемадан бир неча киши соҳилга тушди. Уларни Аденга қўшни Шайх Усмон шаҳарчасининг зодагонларидан бири жаноб Абдо Ҳусайн Адҳал қарши олди. Суҳбат давомида кемадан тушганларнинг кимлиги, оталарининг исмини билган Адҳал чунонам ҳайратландики, эшитганига ишонқирамай, йўловчиларнинг гапи чин эканлигига ишонч ҳосил қилиш учун кемага ўзи чиқди. Пароходнинг асосий йўловчисини ўз кўзи билан кўргачгина, қаршисида ислом оламининг ҳақиқий қаҳрамони, Марокашни йигирма йилча муқаддам тарк этган шахс турганига амин бўлди. Кема очиқ денгизга чиққач, Яман порти Адендан Қоҳирага телеграмма юборилди: «Амир Муҳаммад ибн Абдулкарим Хаттобий «Катумба» пароходида Адендан олиб кетилди».\n1947 йил 27 май куни ярим кечадан ўтган маҳалда Фаластин жангчиларидан бири Қоҳирага ошиғич равишда етиб келиб, Миср қироли Фарук номига битилган қуйидаги номани топшириш учун тикка қирол саройига йўл олди.\n«Ҳазрати олийлари, ҳозиргина Адендан телеграмма олдим. Унда айтилишича, Марокашнинг Риф вилояти амири, йигирма йил давомида Франция асирлигида бўлиб, Реюньон оролидаги қамоқхонада сақланган Муҳаммад ибн Абдулкарим Хаттобий «Катумба» пароходида янги сургун жойига – Франция жанубига жўнатилибди. Ушбу кема эртага, сешанба куни Сувайш каналига, Порт-Саид шаҳри портига киради. Асирнинг кемадан соҳилга тушиб нажот топиши Сиз Ҳазрати олийларининг хайрихоҳона берадиган ижозатингизга боғлиқдир. Зеро, Франциянинг унга нисбатан ҳеч қандай ҳақи йўқ, ўғрининг ўғирланганга нисбатан ҳақидан ташқари, албатта...»\nИмзо: Мисрдаги Фаластин қўмитаси раиси Муҳаммад Али Тоҳир\nКема Порт-Саидга кириб келгач, Миср офицерлари қирол Фарук ҳузурига эгнига одмигина оқ кўйлак кийган оқсоқолни етказиб келишди. Вазмин қадам ташлаётган бўлишига қарамай, қатъий одимлаётган ушбу қариянинг қиёфасида улуғворлик барқ уриб, салобатини ҳис этмасликнинг иложи бўлмади. Қабулига келтирилган оқсоқолни қарши олар экан, Миср қироли Фарук: «Хуш келибсиз, амир Муҳаммад ибн Абдулкарим Хаттобий», – дея қутлади.\nҚисқа муддатга ортга, мозийга қайтамиз. Хаёлан Қоҳирадан ғарбга, ислом мағрибининг Риф вилоятидаги Аждир шаҳарчасига, милодий 1883, ҳижрий 1301 йилга ўтамиз. Ўша ердаги барбар қабилаларидан бирининг Абдулкарим Хаттобий исмли шайхи ўғил кўриб, унга Пайғамбаримиз Муҳаммад соллаллоҳу алайҳи ва салламнинг исмини беради. Ушбу шайх ёш ўғлига болалигиданоқ тўғри тарбия беришга бел боғлайди. Фарзандига араб тилини ўргатиб, Қуръони каримни ёд олдиради, улғайгач эса ҳадис илми ва ислом фиқхидан сабоқ олиши учун Фас шаҳридаги «Ал-Қаровийн» университетига ўқишга юборди. Бир неча йил ўтгач Муҳаммад ибн Абдулкарим Хаттобий Мелилия шаҳрининг олий қозиси лавозимини эгаллайди.\nЎша даврда ислом мағрибида ниҳоятда аянчли вазият қарор топган. Босқинчи давлатлар бу ўлкалар «миллий қаҳрамонлар тарбия топадиган ҳақиқий фабрика» эканлигини аниқ англашган. Шунга қарамай, ушбу давлатлар 1906 йили Испаниянинг Альхесирас шаҳрида конференция уюштириб, муштарак мақсад – бу ерларни босиб олиб, ҳудуди ва бойликларини ўзаро бўлишиб олишни ният қилишган. Бундай йиғинда 12 та Европа давлати билан бирга Америка ҳам иштирок этган.\nБироқ аксарияти мусулмон халқлар бўлган ҳудудлар босқинчиларга тобе бўлишдан бош тортишди. Турли жойларда озодлик учун кураш ҳаракатлари бошланди. Ҳаммага маълум бундай ҳаракатлардан бири Испания босиб олган Марокаш шимолидаги Риф вилоятида шайх Абдулкарим Хаттобий ва унинг ўғли Муҳаммад Абдулкарим Хаттобий бошчилигидаги озодлик ҳаракати бўлди. Ота-ўғил Марокашнинг бир-бирига адоват сақлаб келаётган қабилаларини бирлаштириб, ягона Ислом байроғи остида бир ёқадан бош чиқариб, босқинчиларга қарши кураш олиб бориш учун сафарбар этишга муваффақ бўлишди. Испанлар мужоҳид6 шайх Абдулкарим Хаттобийни ўлдиришди, (Аллоҳ раҳмат қилсин уни!) унинг ўғли амир Муҳаммад Абдулкарим Хаттобийни эса асир олиб, Марокаш тоғларидаги қамоқхонага ташлашди. Мўъжизани қарангки, ҳикоямиз қаҳрамони чойшабдан арқон ўраб, қамоқхона деразасидан ташқарига чиқишга муваффақ бўлибди. Таассуфки, ушбу арқон калталик қилиб, тоғ чўққисидан ергача тушиб олишга етмабди. Икки йўлдан бирини: ё арқонга осилган жойидан қамоқхонага қайтиш, ё баланд жойдан қиррали тошлар устига сакрашни танлаш керак. Ботир Муҳаммад Абдулкарим Хаттобий сакради... Тошга зарб билан тушган қаҳрамонимизнинг оёғини синиб, ҳушини йўқотди. Қамоқхона маъмурияти унинг қочганини фаҳмлаб, дарҳол излаб топибди. Жазо муддатини ўтаб бўлган амир Муҳаммад Абдулкарим Хаттобий қамоқхонадан чиққач Марокашнинг Риф қабилаларидан иборат уч минг кишилик армия йиғиб, испан босқинига қарши кураш бошлади. Ушбу урушда амир ҳарбий фаннинг мутлақо янги соҳаси – партизанлар уруши тактикасини янги тарихда илк бор қўллади. Дафъатан ҳужум қилиш, шиддат-ла забт этиб, чекиниш санъатига асосланган бундай тактикани жаҳоннинг жамики озодлик учун курашчилари қўллай бошлашди ва пировардида ушбу тактика жаҳон урушларининг асосига айланиб қолди. Шунингдек, амир Муҳаммад душман казармаларигача чўзилган ер ости йўлларини қазиш усулини ҳам қўллади ва бу билан ислом қаҳрамони – Хаттобий Испаниянинг босқинчи қўшинларига ҳарбий фандан амалий сабоқ бериб қўйди.\nМақолалар «Ислом умматининг 100 нафар буюк шахси» китоби Жиҳод Турбоний Муҳаммад ибн Абдулкарим Хаттобий\n778 11:50 29.06.2019\n834 11:05 28.06.2019\nНажоший Ашама ибн Абжар - Ислом умматининг номаълум жангчиси\n1605 19:00 28.01.2019


ЎЗБЕКИСТОН РЕСПУБЛИКАСИ ОЛИЙ СУДИФОШ БЎЛГАН ФИРИБГАРЛИК from\nФОШ БЎЛГАН ФИРИБГАРЛИК\nПоп туманида яшовчи қирқ тўрт ёшли Ихтиёр Ёрматов (исм-шарифлари ўзгартирилган) нинг ҳаёт йўлига назар ташласангиз, у жуда «сермазмун» эканига иқрор бўласиз. Чунки Ихтиёр сўнгги 20 йил мобайнида босқинчилик, маъмурий назорат қоидаларини бузиш, вояга етмаган ёки меҳнатга лаёқатсиз шахсларни моддий таъминлашдан бўйин товлаш ва тўрт марта фирибгарлик жиноятини содир этгани учун судланган.\nИ. Ёрматов тўртинчи марта фирибгарлик қилмишига қўл ургани учун жиноят ишлари бўйича Поп тумани судининг 2020 йил 12 августдаги ҳукмига биноан Жиноят кодексининг 168-моддаси 4-қисми «а» банди билан айбдор деб топилиб, 8 йил муддатга озодликдан маҳрум қилинган. Буни қарангки, жазони ўтаётган пайтида унинг яна бир фирибгарлиги фош этилди.\nТаъкидлаш жоизки, Ихтиёр Ёрматов тумандаги қурилиш-таъмирлашга ихтисослашган «Аббос Бахтибек» масъулияти чекланган жамиятига раҳбарлик қилиб келган. Бинобарин, у Поп туманининг янги деҳқон бозори қурилишида иштирок этган пайтда кўнглида қурилиш ишларидан ташқари ҳам «бир-икки сўмлик» бўлиб қолишдек ғаразли ният пайдо бўлади.\n— Сизга бозордан иккита дўкон олиб бераман, — дейди у 2019 йилнинг август ойида таниши Фахриддин Юсуповга. — Аммо бозор ичидаги дўконларнинг нархи қиммат бўлади. Шунинг учун ҳар бирига йигирма минг доллардан берасиз.\nФ. Юсупов унинг сўзларига лаққа ишонади. Пировардида битта дўкон учун олдиндан тўлов сифатида нархи 154 275 000 сўмлик «Ласетти» автомашинасини 16 500 АҚШ доллари ҳисобида И. Ёрматовга бериб юборади. Ихтиёр эса, автомашинани фуқаро Қодирали Сатторовга 9 000 АҚШ доллари (84 150 000 сўм) га сотиб, пулини шахсий манфаатларига ишлатиб юборади. Натижада Фахриддин Юсупов ҳам дўконсиз қолади, ҳам пулидан айрилади.\nБундан ташқари Ихтиёр Ёрматов яна бир таниши Гулзода Нуралиевани ҳам чув туширади. У Поп шаҳри марказида қурилган «Ёшлар боғи» истироҳат мажмуасининг очилиш маросими муносабати билан аёлнинг 16 920 000 сўмлик «Фрезер» русумли музқаймоқ тайёрлаш аппарати ҳамда 4 230 000 сўмлик 1 дона музлаткичини олиб кетади.\n— Очилиш маросими ўтгач, қайтариб бераман, — дейди у.\nБироқ фирибгар бу кимса ваъдасини «унутиб», айни мулкларни бегона шахсга сотиб юборади.\nАгар яна бир таниши К. Турсунова унинг фирибгарлигидан огоҳ бўлганда эди, чув тушиб ўтирмасди.\n— Илтимос, кредит савдо дўконидан бир-иккита жиҳозларни ўз номингизга олиб берсангиз. Тўловларнинг барчасини ўзим амалга ошираман, — дея у ялинган куйи К. Турсуновадан илтимос қилади.\n— Майли, — дея аёл унинг илтимосини ерда қолдирмайди.\nАммо ана шу ўйламай ташланган қадам К. Турсуновага жуда қимматга тушади. Боиси у туман марказида жойлашган «Оила маркет» савдо дўконидан жами 22 252 000 сўмлик маҳсулотни 2 йил муддатда тўлаш шарти билан И. Ёрматовга олиб беради. Шунда фирибгар К. Турсунованинг ишончини янада чуқурроқ қозониш мақсадида антиқа йўл тутади. Яъни 1 дона телефон аппаратини унинг ўзига совға қилади. Кейин эса, 1 дона газ плитасини таниши Ёндошали Ортиқовга совға сифатида бериб юборади. 18. 078 000 сўмлик анжомларни шахсий манфаатлари йўлида фойдаланади-ю, бироқ кредит тўловларини умуман тўламайди.\n2020 йил январь ойида кутилмаганда, К. Турсунованинг қўл телефони жиринглаб қолади.\n— Ассалому алайкум, опажон! Биз сизни «Оила маркет» савдо дўконидан безовта қиляпмиз, — дейди қўнғироқ қилган йигит.\n— Дўконимиздан беш хил маҳсулот олган экансиз. Бироқ ҳалигача ҳақини тўламабсиз. Шунинг учун тез кунда тўлашингиз керак. Йўқса, шартномага мувофиқ, келтирган зарарни қонуний тарзда ундириб оламиз.\nБу гапни эшитиб, К. Турсунова ҳангу манг бўлиб қолади. Шундай бўлса-да, у бу маҳсулотларни Ихтиёр Ёрматовга олиб берганини тушунтиришга уринади. Лекин дўкон вакили умуман ҳеч қандай тўлов амалга оширилмаганини маълум қилади.\nШундан сўнг жазо муддатини ўтаётган фирибгарга нисбатан навбатдаги жиноят иши қўзғатилди. Жиноят ишлари бўйича Поп тумани суди уни Жиноят кодексининг 168-моддаси 4-қисми «а» банди билан айбдор деб топиб, 8 (саккиз) йил муддатга озодликдан маҳрум қилиш жазоси тайинлади.\nКодекснинг 59-моддасига асосан ушбу жазога муқаддам тайинланган озодликдан маҳрум қилиш жазоси қисман қўшилиб, судланувчи узил-кесил 8 йил 6 ой муддатга озодликдан маҳрум этилди. Бундан ташқари суд ҳукмида тайинланган жазони қаттиқ тартибли колонияларда ўташ ва жабрланувчиларга етказилган моддий зарарларни ундириш ҳам белгиланди.\nХулоса ўрнида фирибгарликка қўл урган ва бундай қилмишга мойил кимсаларга қарата айтмоқчимизки, ҳар қандай қинғир иш жазосиз қолмаслигини ҳеч қачон унутмаслик керак. Шу боис пешона тери эвазига топилган ноннинг таъми ширин бўлиши билан бирга кўнгил хотиржамлигини таъминлашини ҳам доимо ёдда тутиш лозим.\nПоп тумани суди судьяси\nмехмонлар – 363


Грецияда йирик ўрмон ёнғинлари содир бўлмоқда. Юзлаб уйлар вайрон бўлди (фото ва видео) - Daryo\n13:58, 05.08.2021 13898\nГрециянинг Эвбея ороли ва Афина шаҳри атрофидаги ёнғинлар 200 дан ортиқ уйни бутунлай вайрон қилди ёки зарарлади. Бу ҳақда Greek Reporter хабар берди.\nЭвбеяда ва Афина атрофидаги Варимпопида олов 8 минг гектардан ортиқ майдонни қамраб олди. Ёнғин хизматининг юзга яқин ходими ёнғинларни бартараф қилиш чораларини кўрмоқда. Учта қишлоқ аҳолисини эвакуация қилиш буюрилган.\nБундан ташқари, одамлар оролнинг шимоли-ғарбий соҳилидаги Истиея шаҳрига кўчишга чақирилган. Сўнгги 24 соат ичида ҳаммаси бўлиб ўндан ортиқ қишлоқ эвакуация қилинди.\nШу билан бирга, Эвбеяда ёнғинлар сони ўсишда давом этмоқда. Лимни шаҳри мерининг ўринбосари Аргйрис Лиаскос ёнғин назоратсиз тарқалишда давом этаётгани сабабли ҳаво ўт ўчириш кучларини фаоллаштиришга чақирди.\nВаримпопида 70 дан ортиқ уй ёнғин туфайли жиддий зарар кўрди. Расмийларнинг таъкидлашича, ўт ўчирувчиларнинг саъй-ҳаракатлари туфайли шаҳар атрофидаги ёнғинлар билан боғлиқ вазият яхшиланмоқда.\nШу билан бирга, хабарларга кўра, 3 август куни Афина шимолида ёнғинлар авж олган. Қутқарувчилар 81 та ўрмон ёнғинини ўчирган.\nТўққизта вертолёт, еттита самолёт ёрдамида 500 дан ортиқ ўт ўчирувчилар ва 305 полициячи Парница тоғи ён бағридаги зич ўсимликлар орасида тарқалган ёнғинларни ўчирди. Мамлакат расмийлари Татойдаги собиқ қироллик мулкидан қимматбаҳо буюмларни бошқа жойга кўчирди. Фуқаро муҳофазаси хизмати Олимпия шаҳарчаси аҳолисига уйларини тарк этишни буюрди. Етти киши нафас олиш муаммоси билан касалхонага ётқизилган. Аввалроқ болалар ёзги лагердан эвакуация қилинган эди. От клублари отларни оловдан қутқариш учун уларни қўйиб юбормоқда.\nЁнғин оқибатида электр таъминоти тизимига зарар етди, бу эса Афина яқинидаги баъзи ҳудудларда жиддий хавф туғдирмоқда. Шунингдек, ёнғин поездлар ҳаракатини тўхтатди, баъзи автомобиль йўллари ёпилди.\n12:55, 08.01.2022 60109\n00:13, 28.01.2022 4960\n23:46 Бугун 4707\n23:33 Бугун 4547\n23:18 Бугун 7893\n00:19, 26.01.2022 78583


МАҚТАНИШДАН ФОЙДА ЙЎҚ - Ўзбекистон овози газетаси\nОлий Мажлис Қонунчилик палатасидаги Ўзбекистон Халқ демократик партияси фракцияси жорий йил биринчи ярим йиллигидаги фаолияти якунлари юзасидан матбуот анжумани ўтказди.\nУнда Олий Мажлис Қонунчилик палатасидаги Ўзбекистон ХДП фракция раҳбарининг ўринбосари Абдуғаффор Қирғизбоев фракция фаолияти ҳақида атрофлича маълумот берди.\nТаъкидландики, фракция фаолияти парламентга йўлланган мурожаатнома асосида янгича йўналишда ташкил этилди. Хусусан, Давлат дастурининг ижроси билан боғлиқ масалаларда депутатлик бирлашмалари ва партия фаоллари иштирокини таъминлашга доир семинар-тренинг, амалий машғулотлар ташкил этилди.\nҚайт этилдики, фракция аъзолари барча йўналишдаги фаолиятида асосий эътиборни амалий ишларга қаратди. Жумладан, қонун ижодкорлигига алоҳида эътибор берилди. Фракция йиғилишларида 109 та қонун лойиҳаси ўрганиб чиқилди, 12 та қонун лойиҳасига фракция аъзолари ташаббуси билан концептуал ўзгартиришлар киритишга эришилди.\nШунингдек, Қонунчилик палатасига киритилган қонун лойиҳалари бўйича 134 таклиф ишлаб чиқилди, улардан 120 таси қонунларни қабул қилиш жараёнида инобатга олинди. «Марказ-вилоят-туман» тизими орқали 79 та қонун лойиҳаси тўғридан-тўғри жойларга партия ташкилотлари ва депутатлик гуруҳларига муҳокама учун юборилди, улардан 120 дан ортиқ таклиф олинди. Фракция аъзолари Олий Мажлис Қонунчилик палатаси депутатлари томонидан тайёрланган 8 та қонун лойиҳасини ишлаб чиқишда ташаббускор бўлишди.\nШунингдек, 2019 йил бошидан фракция фаолиятида қонун ижодкорлигини ташкил этиш мақсадида янги йўналиш жорий этилди. Яъни, Қонунчилик палатасига кириб келган қонун лойиҳалари фракцияда алоҳида рўйхатдан ўтказилиб, дастлабки муҳокамалардан сўнг партия ташкилотлари орқали жойларга юбориш ва тўғридан-тўғри муҳокама қилиш тизими жорий этилди. Натижада 79 та қонун лойиҳасига маҳаллий Кенгашлардаги ЎзХДП гуруҳи аъзолари, партия фаоллари 200 дан ортиқ таклиф ва мулоҳаза берди. Мазкур жараён «Қонунларнинг бирдан-бир манбаи ва ижодкори халқ бўлиши керак», деган тамойилга хизмат қилмоқда.\nБундан ташқари, «Фуқароларнинг давлат пенсия таъминоти тўғрисида»ги қонуннинг 37-моддасига ўзгартириш ва қўшимчалар киритиш бўйича таклифлар ишлаб чиқилган эди. Фракциянинг таклиф мулоҳазаларидан келиб чиқиб, Вазирлар Маҳкамасининг қарори асосида ногиронлиги бўлган боласини тарбиялаётган оналарга пенсияга чиқаётганда камида 7 йиллик иш стажига эга бўлиши шартлиги амалиёти бекор қилинди.\nПарламент эшитувлари депутатларнинг сайловчилар билан мулоқотларида кўтарилган долзарб муаммолар асосида ташкиллаштирилди. Уларда маҳаллий Кенгаш депутатларининг иштирокини таъминлаш амалиёти жорий қилинган.\nЖорий йилги Давлат дастурининг 1-бандига асосан парламент аъзолари ҳар ойнинг охирги ҳафтасида ўз сайлов округига чиқиб, муаммоларни тизимли равишда ўрганиб борди. Депутатлар ҳар ойнинг охирги ҳафтасида, яъни 6 марта ўз сайлов округларида бўлишди. Мазкур мулоқотлар давомида фуқаролар томонидан 3 485 та масала кўтарилган. Уларнинг аксарияти (90 фоизга яқини) ҳудудларнинг ўзида маҳаллий мутасаддилар билан бирга ҳал этилди. Қолганлари Қонунчилик палатасида тегишли вазирлик-идора раҳбар ва масъуллари иштирокида кенгайтирилган йиғилишларда муҳокама қилинди. Айрим масалалар юзасидан тушунтириш сўраб, тегишли соҳалар раҳбарларига депутатлик сўровлари юборилди.\nБундан ташқари, аҳолига тиббий хизмат кўрсатиш ва дори воситалари таъминотини янада яхшилаш, қонунчиликни самарали татбиқ қилиш, ислоҳотларнинг самарадорлигини таъминлашга қаратилган таъсирчан парламент, депутатлик ва жамоатчилик назорати давом эттирилди. 14 та туман ва шаҳарда ўтказилган сессияларда соғлиқни сақлаш бўлимларининг ҳисоботлари эшитилди.\nФракция ҳар ойда депутатлар жойлардан қайтганда, сайловчилар томонидан кўтарилган масалаларни таҳлил қилиб, ижро ҳокимиятининг масъул вакилларини жалб этган ҳолда муҳокамалар ўтказиб келди.\nАнжуманда шу ва яна бошқа кўплаб масалалар хусусида атрофлича маълумот берилди. Белгиланган маърузадан сўнг журналистлар саволлар билан мурожаат қилди.\n— Жойларда сайловчилар билан учрашувлар давомида кўтарилган масалалар юзасидан юборилган депутатлик ҳамда парламент сўровига мутасаддиларнинг муносабати қандай бўлмоқда?\n— Тўғриси, парламент сўровларига муносабат дастлабки босқичда у қадар сезилмади. Икки-уч йил давомида бир неча марта юборган парламент сўровларимиз жорий йилда қайта йўлланди. Қарангки, бир марта юборилган сўровга аввалгидек, бошқарма бошлиқлари ёки вақтинча раҳбарлик вазифасини бажарувчилар эмас, вазирлар имзоси билан жавоблар келмоқда. Асосийси, кўтарилган муаммолар ҳал этиляпти.\nМасалан, Сурхондарё вилояти Узун ва Денов туманларидаги магистрал йўлнинг аянчли аҳволи ҳақидаги сўровимга кўп бора беписандлик билан қаралган эди. Бу йил вазир назорати билан таъмирлаш ишлари олиб борилмоқда. Бунақа мисолларни яна кўплаб келтириш мумкин. Аммо вазият тўлиқ яхшиланди, парламент сўровларига ҳамма жиддий қарамоқда, дейишга ҳали эрта.\n— Қонун ташаббускорлиги жараёнида туб бурилиш ва катта ўзгаришларни қачон кўрамиз?\n— Қонун ташаббускорлиги жараёнида анча йиллар давомида ҳал бўлмай келаётган қатор масалаларга ечим топишга эришилди, деб айта оламан. Масалан, соғлиқни сақлаш соҳасида ачинарли ҳолатга келиб қолган ҚВПлар қайта таъмирланди, жиҳозланди, дори воситалари билан боғлиқ муаммолар тизимли равишда ўрганилиб, назоратга олинмоқда.\nАйтайлик, ногиронликни белгилаш масаласида шаффофлик таъминланди. Бунинг учун ногиронлиги бўлган шахсларнинг умумий рўйхати тузилди ва уларнинг шарт-шароити ўрганилди. Тизимдаги ҳуқуқий асос такомиллаштирилди, бўшлиқлар тўлдирилмоқда. Охирги вақтларда дори воситалари нархининг асоссиз равишда оширилиши кескин муҳокамаларга сабаб бўлмоқда. Мазкур тизим ҳам танқидий асосда ўрганилди ҳамда дори воситалари ва фармацевтика фаолияти билан боғлиқ янги қонун қабул қилишда фракциямиз аъзолари ташаббус кўрсатди. Ёки инсон аъзоларини кўчириб ўтказиш билан боғлиқ муаммолар ечимига хизмат қилувчи қонун қабул қилинишида алоҳида ташаббус кўрсатди.\nБулар ўз йўлига. Лекин эртага сарҳисоб қилиш вақтида яна нима қилдик, нималарни бой бердик ёки қила оламиз, деган савол атрофида бош қотиришимиз керак. Ўзимизга мана шулар асосида вазифа қўйишимиз зарур.\nҚонунлар ёмон бўлмайди, бироқ улар ўзидан ўзи амалга ошмайди. Қонунларни жамият ҳаётига татбиқ қилишда депутатлар, партия фаоллари бевосита ва бош иштирокчи бўлишимиз лозим, деб ўйлайман.\n— Тўғриси, авваллари жойларга чиқиб, хонадонма-хонадон юрмаганимиз учун ҳақиқий аҳвол ҳақида бу қадар чуқур тасаввурга эга эмасдик. Энди эса хонада ўтириб қабул қилинган қонунлардаги камчиликлар кўриниб қолди.\nМисол учун, соғлиқни сақлаш соҳасига алоқадор қонунчиликда врач хонаси беморлар ётадиган хонадан катта бўлиши кераклиги белгиланган. Мантиқан эса бу нотўғри. Аслида беморлар хонаси каттароқ бўлиши талаб этилади. Ногиронларга компенсация бериш ҳуқуқини тиклаш бўйича ҳам таклиф ишлаб чиқилмоқда. Ёки нафақа беришни олайлик. Кўп болали оилаларга нафақа тўлаш тартиби жорий этилган. Аммо қария, баъзи ёлғиз яшайдиган шахслар учун бундай тўлов бекор қилинган. Шу тартиб нотўғри ишлаётганига гувоҳ бўлдик. Пенсия ва нафақалар аҳолининг ижтимоий ҳолатидан келиб чиқиб белгиланиши кераклиги ҳақидаги таклифларимизни тайёрладик. Келгусида мана шу йўналишдаги ишларимизни янада кучайтириб, сайловолди дастуримизда белгиланган вазифаларнинг ижросини таъминлашга бор кучимизни сафарбар этамиз, албатта.\nМатбуот анжуманида фракция аъзолари яна қатор саволларга жавоб берди.\nБундан ташқари, Ўзбекистон ХДП Марказий Кенгаши раиси Улуғбек Иноятов фикрлар ҳамда берилган маълумотлардан келиб чиқиб, ўз мулоҳазаларини билдирди.\n— Анжуман давомида берилган саволларга жавоб қайтаришда айбдорни, жавобгарни, масъулни қидиришга уринишдан воз кечишимиз керак, — деди партия етакчиси. — Журналистнинг биргина саволидан барчамиз сергак тортдик ва бунинг учун ОАВ ходимларига раҳмат айтишимиз лозим. Чунки уларнинг бугунги танқидий руҳдаги саволлари эртанги фаолиятимизга ижобий таъсир кўрсатади. Шунинг учун ўзимизни ўзимиз озгина танқид қилишни ўрганишимиз зарур. Келинг, йил якунига қадар ҳар куни бир марта ўзимизга виждонан ҳисоб берайлик. Ўз ишидан қониқмаслик — яхши хислат. Доим фаолиятимизга танқидий жиҳатдан ёндашсак, сайловда кўпроқ овоз олишга, тарафдорларимиз сафини кенгайтиришга эришамиз.


Zamin фонди 18та мактаб-интернатда IT ва робототехника синфларини ташкил этди\nZamin фонди Тошкент шаҳри ва вилоятларда эшитиш қобилияти заиф болалар учун ихтисослашган 18та мактабда IT ва робототехника синфларини ташкил этди. Фонд васийлик кенгаши раиси Зироат Мирзиёева иштирок этган тадбирда Zamineducation.uz онлайн таълим платформаси ишга тушгани ҳам эълон қилинди.\nФото: Zamin фонди\nЎзбекистонда 14 апрелдан бошлаб «Zamin Education» таълим платформаси ва синфлари фаолияти йўлга қўйилди.\nZamin фонди хабарига кўра, «Zamin Education» лойиҳасининг синов босқичи ижобий натижа бергач, уни бутун республика бўйлаб йўлга қўйишга қарор қилинган.\n«Ўзбекистондаги эшитиш қобилияти заиф болалар учун ихтисослаштирилган 18та мактабда информатика синфлари замонавий ускуналар билан жиҳозланди. Лойиҳа доирасида ахборот технологиялари ва робототехника фанларини ўргатиш методологияси жорий этилди.\nZamineducation.uz онлайн таълим платформаси ишга туширилди», – дейилади хабарда.\nЛойиҳа старт олиши муносабати билан Тошкент шаҳрида ташкил этилган тадбирда пойтахдаги 101-, 102- ва 106-ихтисослаштирилган интернат-мактаб ўқувчилари ва информатика фани ўқитувчилари иштирок этди.\nВилоятларда жойлашган мактаблар ўқувчилари эса тадбирда онлайн-видеоанжуман алоқаси орқали қатнашди.\nУшбу синфларда болаларга Scratch, Arduino, Minecraft дастурлаш тиллари ва робототехника асослари ўргатилади. Ушбу мактаблар ўқитувчилари тегишли малака ошириш курсларини тамомлаган.\nАввалроқ, мазкур 18та мактаб-интернатда йил давомида 234та компьютер ва 18та интерактив доска ўрнатилиши маълум қилинганди.\nМаълумот учун, Зироат Мирзиёева раислигидаги Zamin фонди Ўзбекистонда инклюзив таълим шароитларини яхшилашни қўллаб-қувватлаб келади.\nХусусан, фонд ихтисослашган мактаблар ўқувчилари учун кохлеар имплантация (жарроҳлик йўли билан электрон протез ўрнатиш) дастурини йўлга қўйган. Бу орқали ҳар йили 30 нафар боланинг жарроҳлик амалиёти ўтказиб берилади.\nШунингдек, янги туғилган чақалоқларнинг эшитиш қобилиятини скрининг текширувидан ўтказиш, эшитиш қобилиятида нуқсон аниқланган болалар соғлиги учун зарурий чоралар кўриш лойиҳаси синов тариқасида Тошкент шаҳрида йўлга қўйилган.\nФонд 300 нафар кам таъминланган болаларда юрак операцияларини ўтказишини ҳам маълум қилган.\nZamin фонди 300 нафар кам таъминланган болаларда юрак операцияларини ўтказади\n16:15 / 15.03.2021\nZamin фонди кар ва заиф эшитувчи болалар учун таълим сифатини ошириш бўйича кенг кўламли лойиҳани амалга оширмоқда\n«Эшитиш катта неъмат экан» — эшитиш қобилиятини йўқотиб, қайта топган Исмоилнинг ҳикояси\nZamin фонди дастури доирасида жами 23та жарроҳлик амалиёти ўтказилиб, болаларнинг эшитиш қобилияти тикланди


Перу конгресси депутат-центрист Франсиско Сагастини мамлакатнинг вақтинчалик президенти этиб сайлади. Бу мамлакатда ўтган ҳафта давом этган норозилик намойишлари ва икки президентнинг истеъфога чиқишидан кейин юзага келган мураккаб сиёсий вазиятни юмшатиш мақсадида амалга оширилди.\n“Морадо” партияси вакили 76 ёшли Сагасти конгрессга бошчилик қилиш учун етарлича овоз тўплади. Конституцияга кўра, 2021 йил апрелга белгиланган умуммиллий сайловларгача айнан у президент лавозимини эгаллайди.\nСагасти бир ҳафта ичида Перунинг учинчи президенти бўлади. 15 ноябрда президент лавозимини вақтинча эгаллаётган Мануэл Мерино президентликка қасамёд келтиргандан 5 кун ўтиб истеъфога чиқди. Ундан олдинроқ эса Мартин Вискарра порахўрликда айбланиб, президент лавозимидан четлатилганди. Бироқ Вискарра ўтказаётган ислоҳотлари сабабли кўплаб перуликлар томонидан қўллаб-қувватланади.\nКузатувчиларнинг фикрича, Жаҳон банкининг собиқ ходими бўлган Сагасти президент лавозимида Перуда барқарорликка эришиш каби жиддий муаммога тўқнаш келади. Ҳозирда Перу коронавирус пандемиясидан жиддий жабр кўрган ва 100 йил ичидаги энг ёмон иқтисодий ҳолати томон яқинлашмоқда.


Ойлиги $250дан ошмайдиган туркман мулозимларига ҳафтасига $740 тўлаб¸ Авазада дам олиш буюрилди\n06 март 2021, Тошкент вақти: 00:18\nТуркманистон президенти шамол деярли эсмайдиган Авазада виндсёрфинг бўйича халқаро мусобақа ўтказган.\nТуркманистон шимолида жойлашган Тошҳовуз вилоятидаги давлат хизматчилари жорий ёзги меҳнат таътилини қаерда ўтказиш ҳақида оғиз очмайди.\nБир неча давлат хизматчисининг Озодлик радиоси туркман хизматига хабар қилишича, ҳокимият идоралари уларга Туркманистоннинг Каспий денгизи бўйида жойлашган ҳашаматли Аваза курорт шаҳрига йўлланмалар сотиб олишни буюрган. Нархлар ўта қимматлиги учун у ердаги меҳмонхоналар йил бўйи бўш туради.\n− Улар бизга, кимки Авазага бормайдиган бўлса, лавозимидан 100 фоиз бўшатилади, деб айтди, − деди вилоятнинг энг йирик шаҳри тошҳовузлик давлат хизматчиси исмини ошкор қилмаслик шарти билан. Авторитар Туркманистонда ҳукуматга эътироз билдириш ёки танқидга заррача тоқат йўқлиги учун одамлар очиқ гапириш учун жазога тортилишдан қўрқади.\nДавлат хизматчиларига кўра, улар 10 кечалик дам олиш йўлланмаси учун одам бошига, тахминан, 740 АҚШ доллари тўлаши керак.\nТошҳовузда сотилаётган йўлланмалар нархига меҳмонхона харажатлари ва нонушта киради, дейди турманистонлик хизматчилар. Улов, тушлик ва кечки овқат учун ёнидан пул тўлаши кераклиги айтилади.\nТошҳовуздаги давлат амалдорлари Озодликнинг бу иддаоларга муносабат билдириш сўровини рад қилди.\nТуркманистонда давлат хизматчиларининг ўртача маоши 230 АҚШ долларини ташкил қилади ва бу улкан энергия ресурсларига эга бўлган мамлакат учун жуда пастдир.\nАвазага бориш ҳам осон эмас\nТошҳовузлик дам олувчилар ушбу шаҳар билан Авазага энг яқин йирик шаҳар Туркманбошига тўғридан-тўғри ҳаво қатнови йўқлигидан шикоят қилди.\nПойтахт Ашхобод ёки мамлакатнинг бошқа вилоятларидан Авазага бораётганлар одатда Туркманбошига учоқ, поезд ёки автобусда боради. У ердан курорт шаҳарга бориш учун кўпинча такси ёки бошқа автобусга ўтириши керак бўлади.\n“Сифати паст хизматлар”\nАвазада дам олганларнинг кўпчилиги у ердаги хизматлар сифати ёмонлиги¸ хусусан¸ интернет тезлиги пастлиги ва шаҳарнинг аксарият қисмида суратга тушишга тақиқ борлигидан шикоят қилди.\nАваза шаҳри 2007-2017 йилларда қурилган ва у авторитар президент Гурбангули Бердимуҳамедовнинг Туркманистонда дунё талаблари даражасидаги сайёҳлик инфратузилмасини яратиш режасини бир қисми бўлган.\nЛойиҳага миллиардлаб доллар маблағ сарфланганига қарамай, Аваза ҳалигача машҳур сайёҳлик масканига айланмади.\nМеҳмонхоналар нархини аксарият туркманларнинг чўнтаги кўтармайди. Боз устига, виза олиш узоқ вақт талаб қилиши ва кўпинча беҳуда иш экани сабабли Аваза халқаро миқёсда ҳам эътибор қозона олмади.\nУ ердаги кимсасиз курортдан кўпинча Бердимуҳамедов халқаро йиғинлар, концертлар ва бошқа тадбирларни ўтказиш учун фойдаланади.\nЯна у ерда шамол деярли эсмаётган пайтда виндсёрфинг бўйича кўпчилик бехабар ҳам қолган халқаро мусобақа ўтказилган эди.\n2013 йили халқаро эстрада юлдузи Женнифиер Лопес Бердимуҳамедовнинг 56 ёшини нишонлаш учун Авазада концерт бергандан сўнг инсон ҳуқуқи ҳимояси фаолларидан балога қолди.\nШундан сўнг Лопес бир қанча халқаро инсон ҳуқуқи ҳимояси билан шуғулланадиган ташкилотлар меъёри билан ўлчаганда, Туркманистондаги инсон ҳуқуқига риоя қилиш аҳволи ёмонлигидан бехабар бўлгани хусусида баёнот беришга мажбур бўлди.\nТуркманистон 1991 йили мустақилликка эришгандан сўнг аҳоли табиий газ, электр қуввати, сув ва коммунал хизматлардан бепул ёки анча-мунча субсидия олиб фойдаланиб келди. Ҳатто туз сингари товарларнинг маълум миқдори бепул тарқатилар эди. Туркманбоши даврининг иқтисодий сиëсати ортидан қумли чўллардан иборат Туркманистон постсовет тарихидаги энг оғир иқтисодий бўҳрон домига тушиб қолди. Ҳукумат субисидия дастурларини қисқартирди ёки бутунлай бекор қилди - оқибатда олдин бепул ёуки ўта арзон бўлган коммунал хизматлар ва бошқа нарсалар учун энди пул тўлаш лозим.\nБундан ташқари, кўпгина давлат хизматчилари мактабларни таъмирлаш¸ давлат газета ва журналларига обуна бўлишга мажбурланаётганидан шикоят қилмоқда.\nОқибатда кўплаб туркман оилалари кун кўришга қийналиб қолди¸ кўпчилик иш тополмагани учун бошқа жойлардан иш ахтариб, мамлакатдан чиқиб кетди.\nТадқиқотлар 10 йилда Туркманистондан аҳолининг учдан бир қисми чиқиб кетганини кўрсатди


Ярослав Гашек. Дурбинда кўринган хотинлар (ҳажвия) | www.ziyouz.uz\nБош саҳифа Жаҳон насри онлайн антологиясиЯрослав Гашек (1883-1323; Чехия)Ярослав Гашек. Дурбинда кўринган хотинлар (ҳажвия)\nЯрослав Гашек. Дурбинда кўринган хотинлар (ҳажвия)\nЧоп этилган 14.07.2017 11.03.2017 МуаллифZiyouz.uz\nМен Либерато Виноттининг Юқори Больцанодаги меҳмонхонаси айвонига чиқиб, бу йил синьор Либерато Виноттининг ишлари қалай экан деб ўйлаб ўтирардим, модомики дарҳол бир шиша шароб кўтарганча олдимга югуриб чиққан ва мени “зоти олийлари” деб атаётган экан, ишлари унча яхши бўлмаса керак. Яна тағин учоёқ синчга ўрнатилган дурбинини яқин сурди-да, бирмунча очиқ чеҳра билан, уни Грюнбах дарасига тўғрилаб қўйганини, мен энди бемалол Ауингер тегирмонини кўра олишим мумкинлигини тушунтирди. Очиғини айтсам, тегирмоннинг ҳеч бир қизиқ жойи йўқ эди, у Грюнбах дарасининг манзарасини тўсиб турарди.\nЎзим ҳар доим менга хизмат қилмоқчи бўлган одамларнинг ҳар бир хатти-ҳаракатини қадрлайман, шунга кўра ҳеч нима кўринмаётган йўналишда дурбинга бир қараб қўйиб, ҳа, синьор Винотти, тўғри айтибсиз, деб унинг навозишига ташаккур билдирдим.\n– О, зоти олийлари, сиз бутунлай бошқача одамcиз, бошқаларга ўхшамайсиз. Бай-бай-бай, ўтган куни Олмониядан Галлус Ризенгубер деган бақ-бақалоқ бир киши келиб, тоза тинкамизни қуритди, – деб қўйди меҳмонхона эгаси кула-кула.– У ҳам шу айвонда ўтирганди, мен унга дурбинни суриб қўйганимни биламан, менга ҳеч қандай дурбиннинг кераги йўқ, бу ерларни кўравериб тўйиб кетганман, дея шундай қичқириб бердики, нима қилишимни билмай довдираб қолдим. “Йўқотинг кўз олдимдан буни! Бўлмаса синдириб ташлайман!”– дея бақирди. У бу ерга соат ўнда келади, унгача дурбинни йиғиштириб қўйиш керак. Бизнинг шогирд-официантимиз ул жанобнинг кайфияти йўқлигини билмаган экан, мен йўқлигимда унинг олдига дурбинни суриб қўйибди. Жаноб Ризенгубер дурбинни айвондан молхона томига улоқтиришига сал қопти, икки сайёҳ югуриб келиб қўлидан аранг юлқиб олишипти. Шу қилиғини эътиборга олмаса, ўзи жуда яхши ижарачи, эртадан кечгача айвонда ҳам, ресторанда ҳам, ётоғида ҳам овқат егани еган, соат сайин официантга: “Жоним, ошпазларингизга буюртма бериб қўйинг, менга чиройли қилиб бифштекс тайёрлаб қўйишсин; хонамга чиройли қилиб қуймоқ олиб чиқишсин”, деб қўнғироқ қилади. Шу айвонда, айнан шу ерда ярим кечагача бир шиша винони майдалаб ичиб ўтиради ва маъюс қўшиқлар айтади, ошхонадаги ошпаз хотинлар эшитганда эзилиб йиғлашади. Тун бўйи хонада юриб чиқади, хўрсинишлари ҳатто ҳовлига ҳам эшитилади. Баъзан эрталаб соат учдан телефон қилишни бошлайди, меҳмонхона ходимаси келганда қўлчасини чимчиламайди, фақат: “Айтинг-чи, қизалоғим, менга бифштекс ёки қуймоқ обкела оласизми?” деб сўрайди холос.\nИя, ия, соат тўққиздан қирқ беш дақиқа ўтибди-ку, дурбинни тезроқ олиб кетиш керак, бўлмаса яна жанжал кўтаради.\nДарвоқе, синьор Либерато Виноттининг жанжалдан қутулиб қолишга урингани бекор кетди, у зинада бақалоқ жаноб билан тўқнашиб қолди.\n– Бу қанақаси-а, бу қандай аблаҳлик! – Менга у жанобнинг дағдағаси эшитилди. – Қачон қарасанг – дурбин, бир зум тинчлик йўқ!\nЖаноб Галлус Ризенгубер бурнини торта-торта айвонга кўтарилди ва менга ҳамдардлик билдирди:\n– Ишончим комилки, сизга ҳам шу ифлос матоҳини тиқиштиришган, тўғрими?\nУ қаттиқ хўрсиниб, менинг столим ёнига ўтирди ва пастга, ҳовлининг бошқа чеккасига тикилиб қаради.\n– Сиз тасаввур ҳам қилолмайсиз, ҳовлида жўжаларнинг чирқиллаб юришлари шундай чиройли, шундай ажойиб эдики… Чирқиллашлари шу ергача эшитилиб турарди, энди бу ўтмишга айланди. Мен ҳамма жўжаларни еб битказдим, улар эса янгиларини боқишмаяпти. Шуям ижарачига ғамхўрлик бўлди-ю! Э, нимасини айтасиз, уларга қўйиб берсангиз сизни, дараларини мақтаб тўйғазмоқчи бўлишади – бу уларнинг Эйснек дараси эмиш, яна тағин аллақандай Абтаутал ва Мармолад деган жойлари ҳам бор, шу ердан кўринармиш.\nЖўжа егингиз келса, жўжалари йўқ. Хўрозлари ҳам йўқ, униям еб қўйдим, товуқлари ҳам йўқ. Шундай қилиб, улар сизни фақат Мармолад ва Абтаутал билан билан боқмоқчи бўлишади. Нимагаям тўй саёҳатига шу ерга келдим! Бу ерда хотиним ҳам йўқ.\nУниям еб қўйдингизми, деб юборишимга сал қолди, аммо у олисдаги ибодатхона минорасига шундай ғамгин бўлиб қарадики, унга ачиниб кетдим.\n– Бу ерда курка боқишганда зўр бўларди, – дея хўрсинди у.– Яхши куркани бир нима деса бўлади, унинг олдида жўжа нима, бамисоли бир чумчуқдай гап. Аммо бу ерда фойдали курка ўрнига, назаримда, муз парчаси боқишадими-е… Олдинига улар тоғларини мақтаб жонга тегишади, ана ундан кейин, ул-бул егингиз борми, деб сўрашади. Аҳмоқона қоидалар! Менга камроқ тоғ, кўпроқ жўжа керак. Эвоҳ, бу тўй саёҳати қип-қизил бахтсизлик бўлди!\nУ гапира-гапира бир шиша шаробни ичиб битказди ва қовурма чўчқа кабобни уришга киришди.\n– Бутун Юқори Болцанодан топилган сўнгги чўчқа бу,– деб қўйди у маъюслик билан.– Ақл-идрок билан мол боқишни билмайди булар, фақат нима ўсса, дарҳол ўшани Меранога юборишади. У ерда эса даволанаётган беморлар нима беришса, ўшани еяверишади. Ана қоида-ю, мана қоида, нима дейишни ҳам билмайсан. Шўринг қурғур мамлакат! Ҳатто ҳеч қаерда ромштекс ҳам буюртма қилолмайсан. Яқинда мен каптар қийма хоҳлагандим, нақ Инсбрукка боришга тўғри келди, у бу ердан бир юз йигирма километр. Мен икки кронадан тўлаб, тўрттасини едим, йўлҳақига олтмиш крона сарфладим, менга бирмунча қимматга тушгани кўриниб турипти. Бу ерлик итальян қизлар каптарни ўлдиришга қўрқишади, ахир, уни қип-қизил қилиб қовурилса, жуда чиройли чиқади-ку! Йўқ, бу тўй саёҳатини ўлгунимча унутмайман… Ҳа, менга битта қуймоқ тайёрласангиз бўлади.– Чўчқа кабобдан кейин ҳеч нима керакмасми, деб қизиққан официантга шундай деб жавоб берди.– Ёки, майли, иккита қилақолинг, биттаси малина мурабболи, иккинчиси ўрик мурабболи бўлсин.\n– Хотиним оқ ўрикли мураббони ҳаммасидан кўпроқ яхши кўрарди, – қўшимча қилди маъюслик билан,– мен ҳам яхши кўраман. Дарвоқе, мурабболар бу ерда айтарлик яхши эмас… Мурабболарнинг энг зўрини биз Пассауда едик, мана мен энди бемазасини еб ўтирибман, бир ўзим хор бўлиб… Агар хўп десангиз, мен сизга бир бўлак Трамин пишлоғидан чақиртирай-да, бошимга тушган бахтсизлик тарихини айтиб берай. Трамин пишлоғини бемалол еса бўлади, лекин Швейцариядаги Майен-фелдда бундан яхшироқ пишлоқ еганман. Аммо сизга бир маслаҳатим: агар Левик йўналишидаги Пелцга бориб қолсангиз, ҳушёр бўлинг, сизни Алп ўтлоқларига, қандайдир сувга тўла Лалдо Назза деган жойга, у ердан товоқсойнинг чиройли манзараси кўринади, деб даъват қила бошлайдилар. Гап шундаки, у ерда сизга, албатта, ўзларининг горгонзола деган отқулоққа ўхшаган бир ўтларини тиқиштиришади. Пишлоққа эса Алп ўтлари эмас, чабрец деган бир тошчўп қўшишади. У чабрец деган жонивор қаёққа қарасанг ўша ерда тиқилиб ўсиб ётади, уларни кўравериб жининг қўзигани етмагандай, яна ошқозонингни ҳам ивирситиши керак! Пелц горгонзоласидан қорнинг шишиб кетган бир пайтда Лалдо Наззанинг мовий сувларидан лаззатланиб бўларканми? Эвоҳ, қаёқданам тўй саёҳати хаёлимизга келди-я! Уни айтиб беришдан олдин сизни огоҳлантириб қўяй: туб ерли одамлар қанчалик мақташмасин, эшак гўштидан қилинган колбасаларига ишонманг. Яқинда мен синаш учун саккизтасини еб кўрган эдим, кейин ўзимни жуда ёмон ҳис қилдим. Кейин чўчқа гўшти ва мурабболи қуймоқни ҳам зўрға оғзимга олдим. Мен бу тўй саёҳати қандай қилиб маъюс саёҳатга айланганини қисқача қилиб тушунтиришдан олдин шуни ҳам айтиб қўйишим лозимки, Алтонда менинг қаҳва дўконим бор. Турган гапки, сизни қаҳва навлари қизиқтирмайди, шунинг учун дарҳол гапни идорадан бошлай. Ҳозир ҳамма ёзув-чизувни бир йигитча олиб боради, илгари бу ишни Индржишка қиларди. Бу қиз жуда чиройли бошқарарди ишни, аммо мени, ўз бошлиғини кўришга тоқати йўқ эди. Мен бақ-бақалоқман, у эса келишган, тиниқ қиз эди. Ҳамма суяклари кўриниб турарди. Аммо мени унинг нигоҳлари сеҳрлади. Мен унга эътибор бермасликка ҳаракат қилдим ва идорада пайдо бўлганимда ҳар гал эсанкираб қолаётганини пайқадим. У тишларини ғижирлатар, кўзларини ола-кула қиларди ва, биласизми, муҳтарам жаноб, бу ҳол менинг жонимни чиқарарди. Ҳа, жонимни чиқарарди, кейин бутунлай издан чиқдим. Бир куни ишдан кейин уни тутиб қолдим ва: “Ойимтилла Индржишка, мен сизни ишдан бўшатаман”,– дедим унга. У бўзариб кетди ва: «Нима учун», – деб сўради. “Чунки мен сизга уйланаман”,– деб жавоб бердим имкон қадар қўполлик билан, шундай қилиб унга ёқмоқчи эдим… У шундай қўрқиб кетдики, ҳиқичоғи тутиб: “Мен хизматингизга тайёрман, пан бошлиқ”, – дея ғулдиради. Кейин мен унинг бармоғига никоҳ узугини тақиб қўйдим. Кейинчалик у, сизга қўрққанимдан эрга текканман, деб айтди, аммо мен, мен эса бахтли эдим. Бизни бирга кўрганлар ўзини кулгидан тиёлмасди: мен бочкадай эдим, у худди чўпга ўхшарди. Тасаввур қилинг-а: унинг оғирлиги роппа-роса қирқ килограмм эди! Тўй саёҳатига тоғларни танладик, биз ахир денгиз бўйида яшардик, тоғлар наздимизда бир ғаройибот бўлиб кўринарди. Сўнг тоғларда унинг шоирона қалби ўзини кўрсатиб қолди, Швейцарияда у кетма-кет ҳар бир шалолалар этагида – Драубургдами ёки Эбердорфдами соатлаб нигоҳ қадаб ўтира оларди. Сумкасида эса бир бўлак колбаса ҳам бўлмасди. “Азизим, етар энди шунча қараганинг” десам, нима деб жавоб қайтарарди, денг. Мен “табиатни ҳис қилмайдиган ва англамайдиган беадаб-бетамиз мечкай” эканман. Бир куни қаердадир Залцбург яқинида у мендан жуда қаттиқ жирканишини айтди. Бу шундай бўлди: унинг айтишича, харсангтошлар орасидан бир жилғача шилдираб чопиб чиққанмиш ва шу чопганча даралар бўйлаб оқиб кетипти. Мен ўтлар устига ётиб: “Э, ўргилдим чопағон жилғангдан, қаёққа оқса оқавермайдими” деган хаёлга бордим. Бу орада у чечаклар териб, гулдаста олиб келди. Қарасам – тергани гуллаган жамбил экан. Қиймаланган чўчқа биқинини жамбилли салат билан тотиб кўрганмисиз ҳеч? Емаганмисиз? У ҳам емаган экан. Мен унга бу жуда зўр бўлишини айтган эдим, бирдан қутуриб кетса бўладими? Шундай нозик мавжудотнинг бундай қутуриб кетиши даҳшатли эди. Қари денгизчи кема дарғаси билан қандай сўкишишини кўрганмисиз, мана энди бу нозик аёлнинг ўшандоқ сўкинишларини тасаввур қилинг! Бу ҳатто ундан ҳам ошиб тушарди! Ана шундан кейин у қийиндан қийин сайрларни ўйлаб топа бошлади, бир куни ҳатто мени аллақандай музтоққа судради.\nГап шу ерга келганда у официантга:\n– Ҳа, айтинг, менга бифштекс пиширишсин! – дея луқма ташлаб қўйди-да, қиссасини келган жойидан давом эттирди: – Азизим, бундан буёғи нақ босириқ тушга ўхшаб кетди. Мени арқон билан боғлаб, жарликлар оша судраб кетишди, Алп яйловларида эса сутдан бошқа нарса йўқ, фақат сут, сут… Менинг жаҳлим қирққа чиқиб кетди, Губеролмада бир тирик сигирни сотиб олдим, чўпонлар уни пишириб беришди. Шунда унинг қандай шовқин кўтарганини кўрсангиз эди. У бўйинлари қўнғироқли бу сигирларни қўриб, роса завқланган эди ва менинг қилмишимни унинг ҳиссиётларини таҳқирлаш деб ҳисоблади.\nУ қилиб, бу қилиб то Валлершпитцгача судралиб бордик. У ерда мен, энди бу тоққа чиқмайман, дея баёнот бердим. “Яхши,–деди у,– у ҳолда мен меҳмонхонадаги бошқа аҳллар билан бораман”.\nМеҳмонхона шу ердагидай айвонли, бутун Валлершпитц кўриниб турарди, у ерда ҳам дурбин бор эди. У тоғларга кетганлар эса икки нафар мажор ва бир инглиз хотиндан иборат эди. Мен хотиним билан хайрлашиб қолдим, туш вақти эса зерика бошладим. Дурбиннинг олдига бориб, уни тоғларга тўғриладим. Валлершпитц олдимда кафтдек кўриниб турарди. Мен ҳатто қоялар орасида капалаклар қандай учиб юрганини ҳам кўра билдим. Анчагача хотинимни ва у билан бирга кетган одамларни топа олмадим. Кейин меҳмонхона эгасини ва официантни чақириб олдим ва нима кўраётганларини яширмай айтасизлар деб қасам ичирдим. “Зоти олийлари,– деди меҳмонхона эгаси,– муҳтарама хотинингизни ва бир мажор кишини кўряпман, айнан ўпишиб турган пайтлари экан, иккинчи мажор эса инглиз хотинни ўпяпти. Зап томошабоп, қаранг, маза қиласиз”. Кейин дурбинга официант қаради ва: “Улар ҳалиям ўпишяпти, зоти олийлари”,– деди.\nМен нима қилганимни айтайми? Дурбинни синдириб ташладим ва тинмай ича бошладим, у аблаҳ мажорлар қайтиб келишганда мен ўликдай ухлаб қолгандим. Эрталаб улар ғойиб бўлишди. Кейин инглиз хотин ҳам… Мен дурбин ҳақини тўладим, хотинимни бекатга обориб, дўконингда қимирламай ўтир, деб уйга жўнатиб юбордим. Хотиним йиғлади, у яна Куфтейн манзарасини ҳам кўраман деб орзулаб юрган экан. Жанжалдан кейинги гапини қаранг! “Бекор айтибсан, – дедим гапини бўлиб,– бу мажорлар билан ўзингни қандай тутиш кераклигини олдиндан ўйлашинг керак эди”.\nМана энди мен ёлғизман, сўққабошман, бир ўзим бу Алп тоғларида тўй саёҳатини давом эттиряпман. Мен бир эмас, тўртта дурбинни синдириб ташладим ва алам билан итальянларни ғажияпман.\nНиҳоят, официантга ўгирилиб, соғинчга тўла паст овоз билан беморларга ўхшаб:\n– Менга яна битта бифштекс олиб келинг! – деб қўйди.\nРусчадан Миразиз Аъзам таржимаси\n“Жаҳон адабиёти” журнали, 2008 йил, 2-сон\nРукнларЯрослав Гашек (1883-1323; Чехия)\n← Аввалги Аввалги Абдуғафур Расулов. Ғаройиб салтанат\nКейинги → Кейинги: Георгий Зотов. «Дада Саша»нинг афғон қизалоғи


Ибрагимович яна "Милан"ни тарк этиши мумкин - Offside.uz – Offside'да бўлинг, офсайдда қолманг!\nИбрагимович яна "Милан"ни тарк этиши мумкин\nҚишки трансферлар ойнаси давомида миланликлар билан қисқа муддатли шартнома имзолаган футболчи ёздаёқ клубни тарк этиши мумкин.\nЗлатандан ташқари клуб спорт директори Паоло Мальдинининг келажаги ҳам сўроқ остида. Бунга "россонерилар" раҳбариятидаги ўзгаришлар сабаб бўлмоқда. Яқиндагина жамоадан кетган клуб расмийси Звонимир Бобан ва Мальдини швециялик футболчининг "Милан"га қайтишида асосий ролни ўйнашган эди.\nМаълумот учун, 38 ёшли ҳужумчи миланликлар сафига келиб қўшилгач, барча мусобақаларда 10 та беллашувда майдонга тушиб, 3 та гол уришга муваффақ бўлган.\n11/03, 00:00 0


«Казбек. Осиё арслони»: қалтис ҳаракат | Azon.uz - Ахборот-таҳлилий портал\n888 21:10 25.05.2022\nТун ярмида Михаил Афанасьевичнинг уйидан чиққан Мамадали, Сметянкин ва Сашка ҳатто кундузлари ҳам одам бўлмайдиган кўчалар билан юришиб, шаҳардан чиқиб олишди. узоқ касал бўлган Сашканинг нафақат юришга, хатто сўзлашга ҳам ҳоли йўқ эди. Сметянкин ўғлини бағрига босиб кўтариб олди. Ёғоч ўйинчоқлар солинган халта эса Мамадалини елкасида эди. У Сметянкинга “келинг, мен ҳам кўтараман, пича нафасингизни ростлайсиз”, деди. Аммо Сметянкин кўнмади. Ўғлини йўқотиб қўйишдан жуда қўрқарди.\nТор, қоп-қоронғи кўчадан ўтиб боришаркан, Мамадали туйқус Сметянкин ва мактаб директорининг хайрлашганларини эслади.\n“Лёша, энди сени кўраманми-йўқми, билмайман. Яна қанча яшашим ҳам қоронғу. Сендан илтимос, бечора устозингни худосиз, даҳрий деб хотирлама, ёлғиз ўтинчим шу. Худони унутишни талаб қилишганида Уни қалбимга яширганман. Сизларга гапирганларимни ҳаммаси ёлғон эди, уларга ишонма!..”\nНимадир тарақлади, мушукни жонҳолатда миёвлаши, қоронғу зулматнинг қай бир бўшлиғида “шайсе!” деган овоз эшитилди. Аввалига Сметянкин тўхтаб, турган жойида қотиб қолди. Мамадали ҳам ортиқ қадам босолмай, нима қилишни билмасди. Атроф-борлиқ шундай жимжит эдики, ҳатто отаси бағрида беозоргина пишиллаб ухлаётган Сашканинг нафасини ҳам эшитса бўларди. Қоронғу кўчанинг қарама-қарши томонида немисча овозлар эшитилар, улар тобора яқинлашарди ҳам. Аҳволнинг нақадар жиддий эканини Мамадали дарров англади. Немис аскарлари келишяпти, қоронғида ҳозирча кўринишмаяпти. Тез орада юзма-юз келишади. Орқага қочишса Михаил Афанасьевичнинг уйига чиқишади. У ерда эса бутун бошли немис аскарлари казармаси, чироғи ўчмаган полиция идораси. Қочиб қутулишнинг иложи йўқ у ерда. Қопқонга тушишганини Мамадали жуда яхши тушунарди.\n-Алексей Иванович, гап бундай, - Мамадали паст овозда гап бошлади. – Биз томонга немис аскарлари келяпти. Камида 2 киши. Орқага қайтолмаймиз. Тузоққа тушганмиз.\nИкки тош орасида ҳам сўзини йўқотавермайдиган Сметянкин бу сафар довдираб қолганди. У ўзини эмас, ўғлини ўйларди.\n-Энди нима қиламиз? – ялингандек сўради у.\nСметянкинни бу аҳвол ва ҳолатда биринчи марта кўраётганидан Мамадали саросимага тушди. Аммо дарҳол ўзини қўлга олди.\n-Мен немислар томон югураман...\n-Эсингни едингми, Толик!?\n-Бошқа йўлимиз йўқ, Алексей Иванович...\n-Улар сени отиб ташлашади!..\n-Отишга улгурмайди! – Мамадали ўзига ишонч билан Сметянкиннинг раддиясини бўшга чиқарди. Кутиб турасиз. Мени қувлаб кетишганда кўздан ғойиб бўласиз...\n-Аҳмоқлик бу, Толик!..\n-Тортишгани вақт йўқ, Алексей Иванович. Сиз билан аввалги жойда, шаҳар четидаги ташландиқ уйда кўришамиз. Сашкани эҳтиёт қилинг. Мен кетдим, Алексей Иванович!\nМамадали Сметянкиннинг елкасига аста қоқиб қўйди-да ўзини қоронғу бўшлиққа урди. Сметянкин эътироз билдириш тугул ҳатто сўз айтишга ҳам улгурмади. У қоп-қоронғу кўчага, Мамадалини ютиб юборган зулматга бақрайганича қолаверди. Бақир-чақир ва ўқ овозларидан чўчиб ўзига келди, юрагини даҳшат эгаллади. Бир муддат ҳаммаёқ жим бўлиб қолганидан вужудини муздек тер қоплади. Орадан яна вақт ўтди. Яна кетма-кет ўқлар қасирдаи. Этик товушларини эшитганидан сўнггина Сметянкиннинг қўрқуви анча ариди. Ўғлини бағрига кучлироқ босганча, Мамадалининг кўрсатмасича, кўча бошига юриб кетди. Шаҳар четидаги ўша вайрона уйда кўришишга ишончи ортиб борарди...\n-Дада, анави амаки қаёқда қолди? – ёғочдан ўйиб ишланган айиқчани ўйнаётган Сашка туйқус сўраб қолди.\nЎғлининг сўзларидан Сметянкиннинг оғир хаёллари тўзғиди.\n-Қайси амакини айтяпсан, ўғлим?! – ўйларидан тўлиқ ҳалос бўлолмаган Сметянкин ажабланди.\n-Сиз билан Михаил Афанасьевичнинг уйига келдику, ўша амакида.\n-Ҳа, у-ми... ҳозир келади, - Сметянкин Мамадалининг келишини астойдил истарди. Мамадали ўзининг ҳаётини улар – ота ва бола учун хатарга қўйганидан ўзини айбдор санар, агар унга бирор кор-ҳол бўлса, бир умр виждон азобида ўтишидан қўрқарди.\nЎша тор кўчада Мамадали нима қилганини ҳаёлида гавдалантирмоқчи бўлди. Мамадали немис аскарлари томон югурган. Немислар неча киши эди? Икки кишими? Уч кишими? Улар қаршиларидан кимдир чиқишини кутишмаган. Ҳаммаёқ қоронғу эдику. Балки Мамадали уларга зарбалар бергандир. Неча марта ўқ узилди?.. Икки марта. Ўртада танаффус билан. Кейин оёқ товушлари эшитилди. Бундан чиқди, Мамадалига ўқ тегмаган. Қочишга улгурган. Немислар унинг ортидан қувишган – югурганда этиклар шундай товуш чиқаради. Мамадалининг тирик бўлиш эҳтимоли Сметянкиннинг хавотирларини анча юмшатди. Мамадали ҳаётини хавфга қўйиб, ота ва болага йўл очди. Агар унинг ўрнида сметянкин бўлганида шундай қила олармиди? Бунга жавоб беришга қийналган сметянкин ўйланиб қолди.\n“Сендан бир умр миннатдорман, Толик! – Сметянкиннинг кўнглидан ўй ўтди. – Туғишган иним ҳам бундай қилолмасди...”\n-Дада, нега ўша амаки бизга ўхшамайди? Сашканинг овози яна Сметянкиннинг ўйларини чувалаштириб юборди.\n-Ранги, кўзлари бизга ўхшамайдида.\n-У ўзбек, болам.\n-Ўзбек?! Ўзбек дегани ким, дада?\n-Ўзбек дегани, болам...- Сметянкиннинг кўз олдида Мамадали гавдаланди, - қўрқмас, жасур, довюрак халқ. Ҳеч нарсадан қўрқмайди...\n-Уч бошли аждарҳодан ҳамми?\n-Аждарҳодан ҳам, болам. Ўзбеклар ишончли дўст, содиқ ҳамроҳ, доим ёрдамга тайёр инсонлар...\nСметянкин Мамадали қиёфасида бутун бошли халқни кўрар, сўзларига заррача шубҳа қилмасди. Гапираркан, беихтиёр кўзлари ёшланганини сезиб қолди. Мана шундай йигитни тарбиялаган халққа ҳурмати ортди.\nАнча наридаоёқ товушлари эшитилиб, Сметянкин сергак тортди. Ҳаяжондан юраги кўксини қиздиргудек ура бошлади. Келгувчининг ким эканини тусмоллаб, кўнгли ёриша бошлади.\n-Алексей Иванович! – қоронғида таниш овоз эшитилди ва Сметянкиннинг елкасидан тоғ ағдарилгандек бўлди.\n-Толик! Толик! – Сметянкин яширинган жойидан чиқди ва қаршисига чиқиб келаётган шарпани илғади. Бу – Мамадали эди. Сметянкин уни қучоқлаб олди.\n-Энди кетмасак бўлмайди, Алексей Иванович, - ўзини Сметянкиннинг қучоғидан бўшатган мамадали қаттиқ хавотирда эди. – Шаҳардаги немислар оёққа турган, бир амаллаб қочдим.\nШундай талотўпдан Мамадалининг омон чиққани ҳайратланарли иш эди. Сметянкиннинг ҳайрати анчагача тарк этмади.\nСметянкин Сашкани яна кўтариб олди. Мамадали ерга тушган ўйинчоқларни тезда йиғиштириб, халтага жойлади ва елкасига осди. Ўзи биринчи бўлиб йўл бошлади. Ҳаш-паш дегунча улар овлоқ жойдаги ҳувиллаган, деворлари нураган ва томи тешик бинодан чиқишиб, қуюқлиги бўшашаётган қоронғуликка сингиб кетишди. Уларнинг қаршиларида кенг далалар, ботқоқликларга уланган қарағайзорлар ясланиб ётарди...\n13 12:20 02.07.2022\n223 12:00 02.07.2022\n78 11:45 02.07.2022\n174 11:15 02.07.2022\n142 10:55 02.07.2022\n81 10:35 02.07.2022


Range Rover гибриди 999 та тик пиллапояни босиб ўтди (видео) » Ўзбекистон янгиликлари – Zamin.uz\nRange Rover Sport йўлтанламасининг гибрид версияси Хитойдаги Тианмэн тоғидаги қиялиги 45 градусни ташкил этувчи, 999 та пиллапоядан иборат «Осмон дарвозаси» аркасига чиқиб борди, деб ёзади Кун нашри. Юқорига интилиш ҳақидаги ролик Land Rover’нинг YouTube’даги расмий каналида эълон қилинди.\nЮқорига чиқишда йўлтанламас автомобиль рулини 2017 йилги LMP2 таснифидаги «Ле-манда 24 соат» пойгаси ғолиби, хитойлик пойгачи Хо Пинг Тунг бошқариб борган. Пиллапояларгача у 99 та муюлишдан иборат тўғрининг бурама йўлларини ҳам катта тезликда босиб ўтган.\nRange Rover Sport’нинг гибрид версияси 2017 йилги янгиланишлардан сўнг пайдо бўлди. Бундай модификация 300 от кучи қувватли «турботўртлик», 116 от кучига эга электр двигатель, саккиз диапазонли автоматик узутмалар қутиси, шунингдек, 13,1 киловатт-соат сиғимга эга литий-ионли аккумуляторлар билан жиҳозланади. Автомобилнинг жамланган қуввати 404 от кучига тенг.\nЯнгиликлар » Авто » Range Rover гибриди 999 та тик пиллапояни босиб ўтди (видео)\n00:10 Mercedes-Benz иккита янги йўлтанламас ишлаб чиқаради


Меҳр — Dilkashradio.com\nАссалому алайкум қадрдон мунисалар. Она сифатида фарзандларнинг ўсиб-улғаяётганини кўриш қандай завқли! Она фарзандларига чексиз меҳрни ҳадя қилади. У ўз меҳри билан фарзандини ҳам шундай меҳрли инсон қилиб тарбиялайди. Аммо меҳр меъёрида ва тўғри берилиши керак. Буниси нимаси дейсизми? Унда суҳбатимизнинг қолганини тингланг. Она шундай меҳрибонки, беғараз ва чексиз севгиси туфайли фарзанди учун ҳар нарса қилади. Уни дунёга келтиради, жажжилигидан унинг ҳимоячиси, ҳамшираси, онаси ва устози бўлади. Бироқ шундай ҳолатлар бўладики, фарзандини севган она ҳаддан ташқари унинг райига қараб, уни баркамол инсон бўлиб етишишига тўсқинлик қилади. Масалан, қўлидан иш келадиган фарзанди учун ҳам бандлигига, ҳасталигига қарамай нонушта тайёрлайди, бу пайтда ўғил ёки қиз ухлаётган бўлади. Аслида тўғри меҳр бериш фарзанлини тўғри тарбиялаш дегани ҳамдир.\nФарзанд каттароқ бўла боргани сари унга ўзи эплай оладиган ишларни ёшига ва қурби етишига қараб топшириб қўйинг. 5-6 ёшида оёқ кийими ипини боғлай оладими, ўзи боғлашига йўл қўйиб беринг. 7-8 ёшида уй ишларига қарашадиган, кичик-арзимас бўлиб туюлган ишларни зиммасига юкланг. “Қўй? пиёлаларни сен олиб борма, ўзим олиб бораман!”, ёки “Столдагиларни йиғиштирма, ўзим йиғиштираман”, деманг. Аксинча, уни бу ёшда шу ишларга рағбатлантириб, ота-онасига ёрдам беришга шу билан уларнинг ишларини енгил қилаётганини айтиб, руҳлантиринг. Фақат ёдингизда бўлсин, меҳр бериш, яхши кўриш фақатгина уларга ёққан нарсаларини бажариб, олиб бериш эмас, вақти келганда тўғри йўлга солиш учун койиб, жазолаб туриш керак. Тарбияланмаган бола худбин ва меҳрсиз бўлиб ўсади. Ҳатто ота-онасига меҳри бўлса ҳам уни қандай кўрсатишни билмайди.\nБунга онанинг ёки отанинг вақтида меҳр беролмагани, фарзандни севиш унинг эҳтиёжларини қондириш деб билгани сабаб бўлиши мумкин. Фарзандни беозор фариштадек дейишга ўрганиб қолганмиз, аммо бу ёлғон. Чақалоқлар онасининг қорнидаёқ, Одам Атодан мерос бўлиб келаётган гуноҳ билан туғилади. Бу гуноҳ ҳаёти давомида уни етаклайди. Баъзида бамаъни ва тарбияли ота-онанинг фарзанди қулоқсиз ва бемаза бир бола бўлиб чиқиши мумкин. Бунга икки нарсани сабаб қилиб кўрсатамиз. Биринчиси, иш ва рўзғор ташвишлари билан бўлиб, болага тўғри меҳр ва тарбия беролмагани бўлса, иккинчи энг асосий сабаб бу уларнинг гуноҳ ичида туғилганликлари. Қанчалик уларга тўғри тарбия, тўғри йўналиш берманг, улар ўзлари, таналари истаган ишларни қилишади. Бир хил фарзандлар табиатан босиқ ва итоатли бўлиб ўссалар (албатта бошқалар билар солиштирганда шундай), бошқалари ҳаддан ташқари қайсар, ўз истаганини қилишни хоҳлайдиган бўлиб ўсишади.\nИккинчи турдаги фарзандлар саркаш қалби билан ҳаётда жуда кўп қоқиладилар. Бу ҳам бўлса уларнинг итоатсизлиги оқибати. Уларга қанчалик панд-насиҳат қилманг улар панд насиҳатингизни олмайди. Бундай фарзандлар албатта ота-онага жуда кўп ташвиш келтиради. Бундайларни Худованд ўз итоатсизликлари, ўзбошимчаликлари оқибатида келадиган қийинчиликлар билан тарбиялайди. Аммо бунинг учун она фарзанди Худонинг сабоқларини ўрганиши, хатоларидан хулоса чиқариши учун ибодат қилиши керак. Онанинг ва отанинг фарзандлар учун қилган дуоси жуда катта таъсирга эга. Худонинг Каломида ёзилишича, Худо инсоннинг юрагига эккан уруғ кўкармасдан, ҳосил бермасдан қолмайди. Бунинг учун ота-она тинмай ибодат қилишлари ва уларни Худо истаганидек одам бўлиб етишишлари учун ҳаракат қилишлари керак.


Қозоғистоннинг бир қатор ҳудудларида «энергетика ортиши» оқибатида электр энергияси узилди\n25 январь куни Қозоғистоннинг бир қатор вилоятлари аҳолиси электр таъминотида ва интернет алоқаси ишида узилишлар ҳақида хабар беришди. Уларга кўра, Олмаота, Чимкент, Тараз ва Толдиқўрғоннинг қатор туманларида электр таъминотида узилишлар содир бўлган.\n«KEGOC» электр тармоқларини бошқариш компаниясининг хабар беришича, 25 январь куни Нур-Султон вақти билан соат 11:59 да «Марказий Осиё энергетика тизимида юзага келган жиддий фавқулодда номутаносиблик туфайли» 500 га яқин электр энергияси транзити учун қувват узилиб қолган.\nҚозоғистон жанубидаги йирик шаҳарларда электр энергияси узилиши туфайли светофорлар ишламай қолди. Олмаота туманларининг айрим аҳолиси 10-15 дақиқадан сўнг электр таъминоти қайта тикланганини маълум қилди. Шаҳарнинг айрим ҳудудларида электр энергияси таъминоти умуман тўхтамаган.\n25 январь куни тушга яқин, ОАВ хабарларига кўра, Қирғизистон ва Ўзбекистоннинг шарқий қисмида ҳам электр энергияси узилган.\nҚирғизистон Миллий энергетика холдинги Марказий Осиёнинг Бирлашган энергетика ҳалқасидаги фавқулодда тўхташдан кейин мамлакат энергетика тизими босқичма-босқич тикланишни бошлаганини маълум қилди. Ушбу электр узилишидан қанча абонент жабр кўргани ҳозирча номаълум.\nМутахассислар Марказий Осиёдаги энергетика инфратузилмаси эскирганини қайд этишмоқда. Деярли барча электр станциялари Совет Иттифоқи даврида, айримлари Совет Иттифоқи парчаланишидан анча олдин қурилган.


Қудратда энг узоқ қолган раҳбарлар - BBC News O'zbek\nҚудратда энг узоқ қолган раҳбарлар\nImage caption Уганда Президенти Йовери Мусевени бешинчи марта президентликка номзодини қўяди.\nУгандада президентлик сайловлари бошланган. Унда жорий президент, 30 йилдан бери мамлакатни бошқариб келаётган Йовери Мусевени номзоди бешинчи марта қўйилади.\nСайловда мухолифатдан етти номзод ҳам қатнашади. Улар орасида президент Кизза Бесиженинг собиқ шифокори кўп овоз олиши башорат қилинган.\n71 ёшли Мусевени президентлик лавозимини 1986 йил фуқаролар урушидаги ғалабасидан сўнг эгаллаган. У Африкадаги энг узоқ бошқараётган раҳбарлардан бири.\nУнинг президент лавозимидаги охирги муддати 2006 йилда тугаши керак эди. Бироқ Мусевени 2005 йилда конституциядаги чекловларни бекор қилишга эришади.\nТахтдаги "умри узоқ" раҳбарлар.\nДунё мамлакатлари етакчилари орасида узоқ вақт қудратда турганлар кўп.\nКимдир бу қудратга тўнтариш орқали, кимдир сайловлар билан яна кимдир ота-онаси орқасидан келган.\nЭнг кўп йиллик раҳбарлар- монархлар.\nImage caption Қиролича Елизавета Иккинчи отаси Қирол Жорж VI дан кейин тахтга ўтирган.\nҚиролича Елизавета Иккинчининг Британия тахтига ўтирганига 63 йил бўлади. Буюк Британтия қироличаси Елизавета Иккинчи мамлакат тарихида энг кўп ҳукмронлик қилган монарх бўлиб, бувиси қиролича Виктория (1837-1901) ўрнатган рекордни янгилаган.\nImage caption Пхумипон Адульядет.\nБироқ Таиланднинг 88 ёшли подшоҳи Пхумипон Адулядет ундан ҳам олдинроқ, узоқ 1946 йилда ҳокимиятга келган.\nЭнг узоқ бошқарувчилар учлигини Бруней шаҳзодаси Ҳассанал Болкиах якунлайди. У 1967 йил тахтга чиққан.\nБиз танлаймиз, бизни танлашади...\nРеспублика ёки бошқа бошқарув шакли мавжуд мамлакатларда ҳам ўз курсисида узоқ ўтирганлар талайгина.\nImage caption Пол Бийя.\nКамерун Президенти 82 ёшли Пол Бийя роса 39 йилдан бери давлат тепасида. У 1975 йил қудратга келган. Етти йил бош вазир бўлган, сўнг президентликка сайланган. Ўзининг кексалигига қарамасдан Пол Бия ҳали-бери раҳбарликдан кетиш нияти йўқ.\nImage caption Жозе Эдуарду душ Сантуш.\nЖозе Эдуарду душ Сантуш Анголани бошқараётганига 36 йил бўлди. Узоқ ўтирган раҳбарлар орасида у иккинчи ўринда.\nImage caption Роберт Мугабе.\nЗимбабвенинг 92 ёшни қаршилаган президенти Роберт Мугабе, дунёнинг энг кекса президенти ҳисобланади. У 1987 йилдан бери Зимбабве президенти.\nСобиқ Иттифоқ республикаларининг баъзи давлат раҳбарлари ҳам юқоридаги ҳамкасбларидан қоладиган эмас. Бошқарувнинг президентлик шакли амал қиладиган Беларус, Озарбайжон ёки Марказий Осиё республикаларида сайловлар ўтказилишига қарамай, давлат раҳбари ўзгармаган.\nImage caption Ислом Каримов 1989 йилдан бери Ўзбекистон раҳбари.\nЎзбекистон Президенти Ислом Каримов мамлакатни 27 йилдан буён бошқаради.\nImage caption Нурсултон Назарбоев.\nУнинг қозоғистонлик ҳамкасби Нурсултон Назарбоев ҳам 27 йиллик давлат раҳбари стажига эга.\nImage caption Имомали Раҳмон.\nТожикистон Президенти Имомали Раҳмон 1992 йил президентликка сайланган.\nБу уччала мамлакатда ҳам президентлик муддатини узайтириш учун Конституцияга бир неча бор ўзгартиришлар киритилган.\nImage caption Гурбангули Бердимуҳаммедов.\nТуркманистоннинг биринчи президенти Сапармурод Ниёзов ўлимидан сўнг 2007 йил президентлик лавозимини эгаллаган Гурбангули Бердимуҳаммедовнинг давлат раҳбари сифатида умри қарийб 10 йилга тенг.\nImage caption Александр Лукашенко.\nБеларуснинг биринчи президенти бўлган Александр Лукашенко 1994 йилдан бери мамлакат раҳбаридир.\nImage caption Илҳом Алиев.\nОзарбайжон Президенти Илҳом Алиев отаси Гейдар Алиевдан кейин 2003 йилда президентликни олган ва яна уч сайловда қайта сайланган.


Покистоннинг Карачи шаҳрида 11 апрел куни мусулмонлар пайғамбари Муҳаммад (с.а.в.) таваллуд топган кунни нишонлаш маросимида худкуш кимсалар ҳужум уюштирди.\n26 январ 2021, Тошкент вақти: 20:01\nОқибатида 57 одам нобуд бўлди, 90га яқини жароҳатланди. Нобуд бўлганлар орасида учта сунний диний партия раҳбарлари ҳам бор эди. 13 апрел куни улар дафн қилинади. Маросимда минглаб одам қатнашиши кутилмоқда. Суннийларнинг “Тахрик” гуруҳига ҳужум уюштирилгани учун 12 апрел куни Карачида норозилик намойиши бўлди. Аламонни тарқатиш мақсадида полиция кўздан ёш оқизувчи газ ишлатди.


1 сентябрдан бизда 18 ёшдан катталарни ёппасига оммавий эмлаш бошланса, мақсад – бутун дунёга Ўзбекистоннинг бошқалардан ОРҚАДА ҚОЛМАСЛИГИНИ кўрсатишдир - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:50 - 1 сентябрдан бизда 18 ёшдан катталарни ёппасига оммавий эмлаш бошланса, мақсад – бутун дунёга Ўзбекистоннинг бошқалардан ОРҚАДА ҚОЛМАСЛИГИНИ кўрсатишдир\nБу ҳақда Нурмат Отабеков шундай дебди: “12 июлдан кейин коронавирус билан касалланиш кўрсаткичида яна кўтарилишни кузатяпмиз. Ҳар куни бир неча юзлаб, минглаб одамлар шифохоналарга тушяпти. Афсуски, шифохонада даволанаётганлар орасида ҳаётдан кўз юмаётганлар ҳам бўляпти. Шу соҳа вакили бўлганимиз учун, қолаверса, одамларнинг бизга бўлаётган мурожаатлари кўламидан келиб чиқиб, эпидемиологик вазият қанчалик чигаллашиб бораётганини кўриб турибмиз.\nЭндиликда 1 сентябрдан бошлаб аҳолининг 18 ёшдан юқори бўлган қисмини уч босқичда ёппасига оммавий эмлаш тадбирларини амалга оширмоқчимиз. Биринчи босқич сентябрь ойида, иккинчи босқич октябрь ойида ва учинчиси босқич ноябрь ойига тўғри келади”.\nКўриб турибсизки, Санитария-Эпидемиологик Осойишталик ва Жамоат Саломатлиги Хизмати раҳбари ўринбосари Нурмат Отабековнинг бу нутқи аҳолини 18 ёшдан юқори бўлган қисмини уч босқичда ёппасига оммавий эмлаш тадбирлари ўтказилишини маълум қилди.\nШуни алоҳида таъкидлаш лозимки, Нурмат Отабековнинг нутқида 18 ёшдан катта бўлган аҳоли қатламини уч босқичда оммавий эмланиши учун барча имкониятлар етарли эканлиги ҲАМ алоҳида урғуланган.


Прокурор Олег Гайданов –Шароф Рашидовнинг қайта дафн этилиши, “пахта иши” ва Ислом Каримов ҳақида - Фарғона.Ру ахборот агентлиги\n23:47 msk, 13 Июль 2020\n20.06.2016 16:38 msk\n- Олег Иванович, ўша пайтларда ҳозирги Ўзбекистон раҳбари ҳокимиятнинг чўққисида эмас эди, аммо иш юзасидан у билан танишган бўлсангиз керак (Ислом Каримов 1983-1986 йилларда молия вазири, Госплан раиси ва Ўзбекистон ССР Совмин раиси ўринбосари лавозимларида ишлаган. – “Фарғона” изоҳи.) У сизда қанақа таассурот қолдирган?\n- Мен Ўзбекистондан кетаётган 1989 йилда Ислом Каримов республика Компартия Марказий Қўмитасининг биринчи котиби бўлди. Аммо уни анча йиллардан бери яхши билардим ва биз яхши муносабатда эдик. Чунки мен 1984 йилнинг кузида Ўзбекистонга келганимда, кабинетимга кирган биринчи амалдор Каримов бўлиб, у Ўзбекистондаги вазиятни тўлиқ тасвирлаб берган эди. Мен тергов бошқармаси бошлиғи ва республика прокурорининг ўринбосари эдим, у эса молия вазири эди. Биз бир неча соат суҳбатлашдик. Бундан олдин мен Қозоғистонда республика прокуратураси тергов бошқармаси бошлиғининг ўринбосари, коллегия аъзоси эдим. Яъни ўшандаёқ юқори давраларда юрардим. Қўнаев билан икки марта учрашганман (Динмуҳаммад Қўнаев – ўша йилларда Қозоғистон ССР Компартия МҚ биринчи секретари. – “Фарғона” изоҳи) , ҳатто шахсан ўзидан топшириқ олардим. У Политбюро аъзоси эди. Менга, масалан, Қўстанай партия обкоми биринчи котиби Бородинни текшириб кўриш топшириғини берарди. Бородин Брежнев билан шахсан таниш бўлган. Мен Қозоғистон прокуратурасида тўрт йил терговни бошқардим. Айтмоқчиманки, ўшандаёқ мен иттифоқ даражасидаги энг юқори ҳокимият структураларида фаолият юритганман.\n- Яъни Ўзбекистонда сизни нималар кутаётганини билмаганмисиз?\n- Ўшанда Ўзбекистонда Гдлян, Любимов, Свидерский гуруҳлари, яъни бутун иттифоқ терговчилари ишлаётган эди. Шунинг ўзиданоқ Шароф Рашидов қандай мерос қолдирганини англаш мумкин эди. Унинг дунёдан ўтганига эса деярли бир йил бўлганди. Аммо мени Тошкентга ишга ўтишга кўндиришаётганда ўйлардимки, бу ерда иттифоқ тергов гуруҳлари ишламоқда, уларни иттифоқ прокуратураси бошқармоқда, менга эса фақат маҳаллий прокурорларни бошқариш қолади. Шунинг учун мен бир-бир ярим йил ичида ишни оёққа турғизиб, бемалол Ўзбекистондан кетаман деб келишиб олдик. Ишнинг биринчи ойларида Ислом Каримов менга айтиб берган нарсаларидан тушундимки, ишнинг кўлами ниҳоятда катта эди, буни ташкиллаштира олмайман деб ўйладим, бу ишлар мен Қозоғистонда қилган ишларга қараганда ниҳоятда катта, кенг кўламли эди.\n- Аммо Гдлян ҳам сизни минглаб айбсизларни қамашда айблаган...\n- Тельман Гдлянга келсак... Мен ўз фаолиятимга бағишланган олтита китоб ёздим, бошида Гдляннинг терговчи сифатидаги фаолиятига эҳтиёткорлик билан баҳо берган эдим. Аммо бир йил олдин чиққан охирги китобимда ҳаммасини очиқ-ойдин ёздим. Гдлян билан муносабатларимиз ёмонгина эмас, балки муштлашиб кетишимизга оз қоларди. Николай Иванов эса мутлақо… У касал, уни муҳокама қилишга вақтимни сарфламайман.\n- Ўша пайтда бўлган бошқа уйдирмалар ҳақида ҳам айтиб ўтдингиз...\n- Бу ҳақда матбуотга биринчи марта айтишим. Бу ҳақда ҳеч кимга айтмаганман. Биринчи марта сизнинг нашриётингизга айтмоқдаман. Гап 1986 йилда Шароф Рашидовнинг қайта дафн этилиши ҳақида кетмоқда.\n-\tОлдингизга республика прокурори ўринбосари Олег Иванович Гайданов келди.\n-\tНимага? Нима мақсадда?\n-\tКечирасиз, Москвадан топшириқ бор, сиз бу билан танишиб чиқишингиз керак. Шу мақсадда келдик.\n-\tБиз деганингиз ким?\n-\tМен ва Ғайрат Ҳамидуллаевич (Қодиров).\nМен Хурсанд Ғофуровнага эксгумация ҳақида ва розилик билдириши кераклиги ҳақида гапирганимни биламан... Кейинроф КГБ генерали Головин менга айтиб берувди: “Олег Иванович, сиз гаплашяпсиз-у, мен Қодировни кузатиб турдим. Оёқ-қўли қалтираб, ҳудди ҳозир тиз чўкворса керак деб ўйладим”.\n...Мен овал стол олдида ўтирувдим, қоғозларни ёйдим. Рашидова ўтирмади, тик туриб ўқиди, ручкани отвориб, тушунарсиз бир ҳаракат билан… Мен ҳалиям қоғозлар билан андармон эдим, имзо керак эди. Қарасам, у секин орқага буриляпти, у ерда иккита кресло бор эди, уларнинг ўртасида столча, столчада хрустал ваза турувди. Мен ўтирганимда Ғайрат Ҳамидуллаевич унга рўбарў келиб қолувди. Қаршисида тик турувди. Қараб турибман, Рашидова вазани олиб, унга қараб ўқдай отди. Қандай қилиб чап бериб қолганини тасаввур қила олмайман. Ҳаммаси бир зумда бўлиб ўтди, Ғайрат Ҳамидуллаевич ўтириб қолди, ваза унинг устидан учиб ўтиб, орқасидаги улкан кўзгуга бориб урилди. Ҳаммаёқ чил-чил бўлди. Қодиров вазанинг зарбидан эмас, қўрқувдан йиқилди.\nАтрофимизда полковниклар, генераллар турибди. Мен сакраб туриб: “Нималар қиляпсиз?”, дедим. У ўзбекчалаб Қодировга қараб гапириб кетди. Ўзбекчани тушунмайман, аммо таржима қилишларича, уни сўкибди, Гайданов майли-ку, аммо сен кимсан ўзи, нималар қиляпсан, болаларинг, невараларингга лаънат бўлсин ва ҳоказолар дебди...\nМен ўшанда ўғли керакмас, онасининг олдига қизини олиб келинглар, дедим. Қизи узоқда эмас экан шекилли, врач онасининг қон босимини ўлчаб, укол қилгунича, 5-7 дақиқа ичида етиб келди. Мен унга ҳам тушунтирдим... ва у ҳушидан кетди.\n- Ислом Каримовнинг ўша пайтдаги ва ҳозирги шахсиятига қайтсак. Шунча пайт ичида у қанчалик ўзгарди, деб ўйлайсиз?\n- Бирор-бир одамни яхши тушунсанг, унинг давлат аҳамиятидаги қарорларини ҳам тўғри тушунтира оласан. У доим шунақа эди. Фойдаси тегадиган жойга боради. Америкаликларгами, демак америкаликларга. Улар билан совуқлашдими, демак Путиннинг олдига югуради. Путин пул берди, қарзидан кечди, энди яна америкаликларга қайтмоқчи… Совет Иттифоқи парчаланиб кетгандан кейинги дунёда давлат раҳбарига ўзини у ён-бу ёнга ташлаш жуда қийин.\n- Каримов “пахта иши” бўйича ҳаммани оқлади. Кўпчиликнинг фикрича, Ўзбекистонга нисбатан улкан адолатсизлик қилинган. Бунга нима дейсиз?\n- Расмий статистикага кўра, пахта иши бўйича ўғирлик ва пора юзасидан 800 дан кўпроқ иш очилган. Республиканинг 25 млн. аҳолиси учун бу матбуот тасаввур қилганидек жуда катта рақам эмас. Бу кўп албатта, лекин ҳаддан ташқари кўп эмас. Бу ишлар бўйича 1989 йил ҳолатига 20 минг кишига айблов қўйилган. Битта ишга 20-30 киши тўғри келяпти. Бу тоифадаги ишлар учун нормал ҳолат. Шулардан бор-йўғи 4,5 минг киши бевосита суд жавобгарлигига тортилган. Қолган 15 мингтаси афв этилган,жиноий ишлари тўхтатилган. Ҳаммаси айбини тан олган, чунки тан олмаса, жиноий жавобгарликдан озод этиб бўлмайди. Қонун шунақа эди. Ҳозир ҳам шунақа.\n- Охирги савол. Ўша даврдаги Ўзбекистондаги фаолиятингизни бугун қандай баҳолаган бўлардингиз?\n- Албатта, ишимизни бошқача баҳолайдиганлар ҳам кам эмас. Аммо менинг виждоним тоза, мен ўзимнинг ишимни ҳалол ва виждонан бажардим, қонунни амалга оширдим – бу қонунларни биз ёзмаганмиз. Хатолар бўлганми? Афсуски, бўлган. Бунинг сабаби Москва бизга ағдарган ишларнинг ҳажмида ҳам эмас. Хатоларнинг асосий сабаби оддий – сотқинлик эди. Бугун очиқ айта оламан, қонунбузарлик ва коррупцияга қарши курашга борганларнинг орасида ҳам сотқинлар кам эмасди.


"Андижон" Суперлигада жон сақлаб қолса, қишки йиғинни Туркияда ўтказади\n13 ноябрь, 2020, 20:27\nТеглар:ФК Андижон | Туркия\nКлуб раҳбари "Ризеспор" клуби билан танишди.\n“Андижон” жамоаси матбуот хизматининг тарқатган хабарига кўра, клуби таъсисчиси ҳисобланган Журъатбек Қувватов Туркияга сафар уюштирди.\nМазкур ташриф чоғида “Ризеспор” жамоасининг қароргоҳидаги яратилган шароитлар, майдонлар ҳолати ҳамда ишлаш тизими билан яқиндан танишиб чиқди.\nАгар “Андижон” ушбу мавсум Суперлигада қолган тақдирда, Туркиянинг Анталия шаҳрида жойлашган “Cornelia” дам олиш масканида қишки ўқув-машғулот йиғинини олиб бориши мўлжалланган. Табиийки, халқаро ўртоқлик ўйинлари ҳам режалаштирилган.\n- Агарда жамоамиз бу йилги чемпионатда Суперлигада қолса, қишки йиғин Туркияда бўлиб ўтади. Шароитларни кўрдим, барчаси аъло даражада. Футболчиларимизнинг бу ерда машғулот олиб бориши кайфиятга ҳам яхши таъсир қилади, деб ўйлайман. Суперлигада қолсак, Туркиядаги йиғин янги мавсумга яхши тайёргарлик бўларди. Футболчиларимизга кейинги учрашувларда омад тилайман, - дейди Қувватов.\nAgar qolisholmasa "Zambarakni òqi Paq".


Сенсация: Қатар ҳажни халқаролаштириш чақириғи билан Саудияга уруш эълон қилди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:15 - Сенсация: Қатар ҳажни халқаролаштириш чақириғи билан Саудияга уруш эълон қилди\nАвваламбор, ўқувчиларимиздан бу хабарга ҳақиқатдан узоқ бўлган сарлавҳа қўйганимиз учун узр тилаймиз. Мақсадимиз – сариқ матбуот ўз хабарларига шу каби сарлавҳалар қўйиш билан шуғулланишини кўрсатиш ва сариқ матбуотдаги хабарларнинг нафақат сарлавҳаси, балки, хабарларнинг ўзини ҳам эҳтиётлик билан ўқиш, ёки бутунлай ўқимасликка чақиришдир. Ўзбекистондаги ҳамма ахборот воситаларининг кўпчилик хабарлари айнан шундай сариқлашганини эслатишдан фойда бор. Масалан, кеча Ўзбекистонда Президенти Шавкат Мирзиё водийлик ногиронларга янги уйлар совға қилганини ёзишди. Аслида, халқнинг пулига давлат шундай уйлар қурган, аммо улар нима учундир президент номидан топширилган. Уйлар ногиронларга халқ номидан совға қилиниши керак эди. Чунки, халқнинг пули президентники эмас.\nЭнди Қатар-Саудия “уруши”га қайтсак.\nReuters Агентлиги Al Arabiya телеканалига асосланиб бугун хабар беришича, Саудия Арабистонининг Ташқи Ишлар Вазири Абдул ал-Жубеир ҳаж маросимини халқаролаштириш ҳақидаги Қатарнинг чақириғи Саудия Қироллигига қарши уруш очишдир, биз муқаддас жайларни халқаролаштириш ҳақидаги таклиф чиқарадиган ҳар кимга тегишли жавоб беришга ҳаққимиз бор, дебди.\nЎз-ўзидан тушунарлики, дейди мухбиримиз, бундай таклиф-чақириқ бўлса, у ҳаж маросими билан боғлиқ ҳудудларни Саудиядан чиқариб олиб, уларни Ислом дунёснинг умумий ерлари деб эълон қилиш ҳақида бўларди ва буни ростдан ҳам урушга чақириқ деса бўларди.\nАммо, Абдул ал-Жубеирнинг бу сўзларини тарқатган Al Arabiya телеканали Қатардан бундай чақириқ чиққани ҳақида аниқ маълумот йўқлигини айтар экан, кеча Қатар БМТнинг дин эркинлиги бўйича сўзчисига мурожаат қилиб, саудияликлар ҳажни ҳам сиёсийлаштираётганлари, қатарликларга ҳаж қилиши йўлида тўсиқлар қўйишга бошлаганлари ҳақидаги хавотирликларини билдирган экан.\nМаълумки, дейди мухбиримиз, шу йил 5 июнда бир қатор араб давлатлари Қатар билан дипломатик алоқаларни узиб, унинг олдига 13 моддалик талаблар қўйишган эди. Ахборот воситалари билдиришича, бу 13 модда ичида Қатардан Мисрдаги Мусулмон-қардошлар ва бошқа террористик ташкилотларни молиявий қўллаб-қувватлашни тўхтатиш, Ал-Жазира агентлигини бекитиш, ўз ҳудудларидаги Туркия ҳарбий базасини чиқариб ташлаш, қўрфаз давлатларининг душмани ҳисобланадиган Эрон билан алоқаларни сусайтириш талаб қилинган эди. Кўринишидан, Саудия бу талаблар бажарилмаса, қатарликларни ҳаж маросимини бажариш учун ўз мамлакатига киритмаслик ҳақида огоҳлантиришлар берган бўлса керак-ки, Қатар бунга қарши “сўз уруши” бошлаган.\nЯъни, аслида, сарлавҳамизда айтилган уруш тўғрисида, яъни ҳақиқий уруш тўғрисида ҳеч қандай гап йўқ. Аммо, бутун уммат учун муқаддас бўлган ерлар тамомийла бир давлатнинг қўлида бўлиши ҳам унчалик тўғри эмас. Қатар бу мавзуни тарихда биринчи марта тилга олиши келажакда катта баҳсларга айланиши мумкин.


Узбекистонда хар учта котилликдан биттаси кариндошлар орасида руй бермокда — ИИВ – Дарё уз Янгиликлар\nГлавная / Сиёсат / Узбекистонда хар учта котилликдан биттаси кариндошлар орасида руй бермокда — ИИВ\n08.08.2020\tСиёсат Comments Off on Узбекистонда хар учта котилликдан биттаси кариндошлар орасида руй бермокда — ИИВ 12 Показы\nСенат ялпи мажлисида чикиш килган ички ишлар вазири Пулат Бобожонов 2020 йилнинг дастлабки 6 ойида республика буйича кайд этилган жиноятчилик курсаткичлари хакида маълумот берди.\nУнга кура, жорий йилнинг январь-июнь ойларида республика буйича 21 353та жиноят содир этилган.\n«Хозиргача жиноятчилик курсаткичларини олдинги йилларга солиштирган холда юритиш амалиёти кулланилган эди. Эндиликда халкаро тажрибадан келиб чиккан холда, жиноятчилик статистикаси республика ахолисининг хар 100 минг нафарига тугри келадиган улушдан келиб чиккан холда юритилмокда.\n2020 йилнинг дастлабки 6 ойида 21 535та жиноят содир этилган булиб, бу хар 100 минг кишига уртача 60та жиноят дегани. 2019 йилда хар 100 минг кишига 139та жиноят холати тугри келган булиб, Мустакил Давлатлар Хамдустлиги давлатлари орасидаги энг ижобий натижа сифатида кайд этилган.\nТахлилларга кура, жиноятларнинг хар учинчиси (35 фоизи) олдинги йилларда содир этилган, аммо жиноят иши энди кузгатилган. Утган олти ойда кузатилган жиноятларнинг 95,2 фоизи фош килинди, тергов органларидан яшириниб юрган 1051 нафар шахс кулга олинди, 261 нафар бедарак йуколганлар топилди», дея Пулат Бобожоновнинг сузларини келтирмокда Kun.uz мухбири.\nТайландда илк бора очилган «Ал-Мероз» исломий мехмонхонаси Уммон сайёхларини кутиб олди\nШавкат Мирзиёев ва Ашраф Ганининг тор доирадаги учрашуви бошланди


Кўкрак нишони 0,25 микрон қалинликда тилла қопланган 925 пробали кумушдан тайёрланиб, диаметри 36 миллиметрли доира шаклида бўлади. Нишоннинг қалинлиги 2,2 миллиметр.\nНишоннинг ҳошияланган текис юз томони оқ эмал билан қопланган бўлиб, стадион тасвири ва яшил рангли футбол майдони акс эттирилган, унинг пастки қисмида олимпия рамзи — бешта ўзаро боғлиқ ҳалқалар жойлашган. Стадиондан юқорида кумуш рангдаги иккита қўл тасвирланган бўлиб, улар Ўзбекистон Республикаси рельеф Гербини кўтариб турибди. Нишоннинг юқори қисмида, герб юқорисида «O`ZBEKISTON IFTIXORI» деган ёзув жойлашган. Пастки қисмида яшил шаффоф эмал билан қопланган дафна шохлари жойлашган бўлиб, уларнинг ўртаси Ўзбекистон Республикаси Давлат байроғи рангларидаги лента билан ўралган.\nНишоннинг орқа томонида Ўзбекистон Республикасининг Давлат герби тасвирланган. Гербнинг пастки қисмида 1 миллиметр баландликдаги ботиқ шрифтда нишон рақами қўйилган.\nТасвир ва ёзув қабариқ.


«Абдуразоқовдан бошқа муносиб номзод йўқ» — президент Наманган вилояти ҳокими ҳақида – Газета.uz\n19 феврал 2021, 12:06 Сиёсат\nҲозирда президент Шавкат Мирзиёев иштирокида Халқ депутатлари Наманган вилояти кенгашининг навбатдан ташқари сессияси давом этмоқда. Унда Шавкат Абдуразоқов вилоят ҳокими лавозимига тасдиқланди Бу ҳақда «Газета.uz» мухбири хабар берди.\nПрезидент кун тартибидаги асосий масала вилоят ҳокимини тасдиқлаш эканлигига эътибор қаратди.\n«Кун тартибидаги муҳим масала — Наманган етакчисини топишимиз керак. Нуронийлар, ёшлар, халқнинг фикрини билиб, бунга ечим топишимиз керак. Наманганни тушунадиган, узоқ-узоқ ҳудудлардаги, Янгиқўрғон, Чустдаги аҳвол қандай эканлигини биладиган одамни қўйишимиз керак. Биласизми, ҳар битта вилоятда шундай раҳбарни 5 йил олдиндан тайёрлашни бошлашга мажбур бўлганман», — деди у.\n«Наманган тумани ва шаҳрида ишлаган, уни олиб кетиб, Тошкентдаги кабинетларни кўрсатганман, уларни эшигини қандай очишни ўргатганман. Шунинг учун Шавкат Абдуразоқов номзодини таклиф этмоқчиман. Ҳозирги лавозимга Абдуразоқовдан бошқа муносиб номзод йўқ», — деди давлат раҳбари.\nДавлат раҳбари таклифига биноан депутатлар 2020 йилнинг сентябридан бери Наманган ҳокими вазифасини бажарувчиси сифатида ишлаб келаётган Абдуразоқов Шавкат Шокиржоновни вилоят ҳокими лавозимига маъқуллади.\nШавкат Абдуразоқов Президент ва жамоатчилик вакилларига билдирилган юксак ишонч учун катта миннатдорлик билдирди. «Ота-онамга хизмат қилгандек, Ватанимга хизмат қилишга ваъда бераман», — деди у.\nШавкат Абдуразоқов 1976 йилда Наманган шаҳрида туғилган. 1998 йилда Намаган саноат-технология институти, 2006 йилда Президент ҳузуридаги Давлат ва жамият қурилиш академиясини тамомлаган.\nМеҳнат фаолияти давомида Намаган вилояти ҳокимлиги ҳамда Вазирлар Маҳкамасида турли лавозимларда (2001−2015 й) ишлаган. Шунингдек, Наманган тумани ҳокими (2015−2017), Наманган шаҳри ҳокими (2017−2020), Давлат экология қўмитаси раиси (2020 й), Наманган вилоят ҳокими вазифасини бажарувчи сифатида (2020 йилдан ҳозирги кунга қадар) фаолият юритмоқда.


Коронавирусга қарши курашиш бўйича тадбирларга 26 кун ичида 900 млрд сўм сарфланди – Молия вазирлиги - UzNews.uz\nКоронавирусга қарши курашиш бўйича тадбирларга 26 кун ичида 900 млрд сўм сарфланди – Молия вазирлиги\nМолия вазирлиги 11 август ҳолатига Инқирозга қарши курашиш жамғармасининг даромад ва харажатлари ҳақида маълумот берди.\nМолия вазирлиги жорий йил 11 август ҳолатига Инқирозга қарши курашиш жамғармасининг даромад ва харажатлари ҳақида маълумот берди.\nУнга кўра, Жамғарманинг даромади 26 кун ичида (вазирлик томонидан охирги маълумот 17.07.2020 йилда берилган) 2,56 трлн сўмга ошган. Коронавирусга қарши курашиш бўйича тадбирларни молиялаштириш учун эса ушбу даврда 0,9 трлн сўм сарфланган.\nВазирлик маълумотига кўра, Инқирозга қарши курашиш жамғармасининг жорий йил 11 август ҳолатига умумий даромади 10 трлн сўмни ташкил қилмоқда.\nШундан 9,87 трлн сўми халқаро молия институтларининг имтиёзли кредитлари ва қолган 123,5 млрд сўми давлат бюджети ҳисобидан.\nЖамғарма мамлакатда коронавирусга қарши курашиш бўйича тадбирларни молиялаштиришга 1,8 трлн сўм ажратган.\n– Ижтимоий соҳага – 2, 56 трлн сўм;\n– Шифохона ва карантин мажмуаларини қуриш ва жиҳозлаш учун –816 млр сўм;\n– Иқтисодиётни қўллаб-қувватлашга – 2 трлн сўм;\n– Сув таъминоти ва ирригация билан боғлиқ харажатлар – 692 млрд сўм ажратган.\nКоронавирусга қарши курашиш бўйича тадбирларни молиялаштиришга ажратилган умумий 1,8 трлн сўм эса қуйидаги мақсадларда сарфланган:\n– Шахсий ҳимоя, дезинфекция ва изоляция воситалари, тест (ПЦР) диагностикумлари, дори ва тиббий техника воситаларини ҳарид қилишга – 536 млрд сўм;\n– Махсус автотранспорт воситаларини харид қилишга – 11 млрд сўм;\n– Коронавирус инфекциясига чалинган беморларни даволаётган тиббиёт ва бошқа ходимларга махсус қўшимча рағбатлантириш ҳамда карантин тадбирларига жалб этилган ходимларга кунлик 6% қўшимча – 898 млрд сўм;\n– Фуқароларни карантинда сақлаш билан боғлиқ харажатларга – 358 млрд сўм;\n– Шу жумладан, овқатланиш харажатлари – 110 млрд сўм;\n– Жамоат жойларини дезинфекция қилиш ишларига 28 млрд сўм;\n– Эпидемик ҳолатлар билан курашиш бўйича бошқа харажатлар – 10 млрд сўм сарфланган.


Ватан бунёдкорлари – Сурхон тонги\nБош саҳифа / Жамият / Ватан бунёдкорлари\nИюн 30, 2019\tЖамият Изоҳ қолдириш 685 Кўрилди\nЁшлик инсон умрининг энг гўзал фаслидир. Ёшлар бизнинг умидимиз, бугунимиз, эртамиз, ва шубҳасиз, келажагимизнинг моҳир бунёдкорларидир.\nБугунги ривожланган ахборот асрида айрим халқлар ўсиш суръатининг пастлиги, ўсмир ва ёшлар орасида турли хил иллатларнинг авж олиб кетиши оқибатида миллат келажагига бир қадар ҳадик, андак хавотир билан қараётган давлатлар оз бўлса-да, учраб турибди. Табиий офатлар, турли хил ҳалокатлар, хавфли юқумли касалликлар, дунё миқёсида ёшлар ўртасида тарқалган баъзи бир зарарли иллатлар миллатларнинг генофондига ўзининг салбий таъсирини кўрсатаётганлиги ҳам бор ҳақиқат. Ахборот технологиялари юксак даражада ривожланган бугунги кунда ёшларимизнинг турли хил иллатларга қарши тура олишлари учун маънавий иммунитетини шакллантириш даврнинг долзарб вазифаларидан бири десак, асло янглишмаймиз.\nШуни мамнуният билан алоҳида таъкидлаш ўринлики, бугунги кунда вилоятимизда 30 ёшгача бўлган аҳоли сони 1 149 882 нафардан ортиқ бўлиб, бу ҳудуд аҳолисининг 58,9 фоизини ташкил этади. Шундан 14 дан 30 ёшгача бўлган ёшлар 822 616 нафардан иборат.\n“Ёшлар – келажагимиз” давлат дастури ёшлар бандлигини таъминлаш, янги иш ўринларини яратиш, уларни тадбиркорликка кенг жалб этишда алоҳида аҳамият касб этмоқда.\n2018 йилда ёш тадбиркорлар сони 3164 нафар бўлган бўлса, ҳозирги кунда бу кўрсаткич 4084 нафарни ташил этади.\n2018 йилда 544 та лойиҳа учун 57 миллиард 890 миллион сўм имтиёзли кредит маблағлари ажратилиши режалаштирилган бўлса-да, йил якуни бўйича 384 нафар ёш тадбиркорнинг лойиҳалари учун 38 миллиард 582 миллион сўм ажратилиб, 1705 та янги иш ўринлари яратилди.\nЖорий йилда 874 та лойиҳага 167 миллиард 172 миллион сўм имтиёзли кредит маблағлари ажратиш орқали 5854 та янги иш ўринлари яратилиши режалаштирилган. 2019 йилнинг 30 июнь ҳолатига кўра 96 нафар ёш тадбиркор лойиҳалари учун 17 миллиард 637 миллион сўм имтиёзли кредит ажратилиши натижасида 429 та янги иш ўринлари яратилди. Йил якунига қадар 778 та лойиҳага 149 миллиард 535 миллион сўм 7 фоизли имтиёзли кредитлар ажратилиши кўзда тутилган.\nЁшларни ижтимоий қўллаб-қувватлаш борасида ҳам сезиларли ишлар амалга оширилмоқда. Жумладан, 2018 йилда “Ёшлар уйлари” имтиёзли ипотека кредити асосида жами 91 нафар ёш оилага янги уйлар топширилган бўлса, жорий йилнинг 30 июнь – ёшлар куни муносабати билан Термиз шаҳрида ёш оилалар 112 хонадондан иборат кўп қаватли уй билан таъминланди.\nБугунги кунда вилоятимизда 130 203 та ёш оила мавжуд бўлиб, “Соғлом оила – соғлом жамият”, “Оила мустаҳкам бўлса, фарзанд бахтли бўлади”, “Ёшлар — ажримларга бутунлай қарши”, “Тўйларимиз ҳақида ўйларимиз”, “Оила – муқаддас қўрғон” каби мавзуларда очиқ мулоқотлар, давра суҳбатлари ташкил этилди. Шунингдек, нотинч ва муаммоли, айниқса, оғир ижтимоий аҳволга тушиб қолган ёш оилалар аниқланиб, уларнинг манзилли рўйхати шакллантириб борилмоқда.\nЁш оилалар ўртасида ажримларнинг олдини олиш бўйича ҳам кўплаб тарғибот тадбирлари ташкил этилиб, 131 та (2019 йил 28 та) ажрим ёқасида турган ёш оилалар яраштирилди ва 85 та (2019 йил 12 та) ёш оилага ярашиш бўйича муҳлат берилди.\n53 мингдан зиёд ёшлар жиноятчилик ва ҳуқуқбузарликларнинг олдини олишга қаратилган тарғибот тадбирларига жалб қилинди.\nБарча туман ва шаҳарларда “Ёшлар – келажак бунёдкори!” шиори остида “Ёшлар фестиваллари” ташкил қилиниб, 40 мингдан зиёд ёшлар ушбу тадбирларда иштирок этишди.\nШунингдек, “Ёш китобхон” республика кўрик-танловида иштирок этиш учун вилоятимиз ёшлари томонидан 2017 йилда 8 562 та ариза келиб тушган бўлса, бу кўрсаткич 2018 йилда 34 241 тани, 2019 йилда эса 44 560 тани ташкил этганлиги қувонарли, албатта.\nЁшларни спортга кенг жалб этиш, улар орасида соғлом турмуш тарзини тарғиб этиш борасида ҳам кўплаб тадбирлар уюштирилди.\nВилоятнинг барча шаҳар ва туманларида ёшлар иттифоқи томонидан сунъий қопламали замонавий спорт майдончалари қурилиши бошланди. Бу сайи ҳараклар спортсевар ёшларимиз кўламини янада кенгайтиришга қаратилгани билан янада муҳимдир.\n2018-2019 йилларда 4 нафар қизимиз Зулфия номидаги давлат мукофоти, 2 нафар йигит “Мард ўғлон” давлат мукофоти, 1 нафардан “Келажак бунёдкори” медали, “Ўзбекистон белгиси” кўкрак нишони, Ислом Каримов, Беруний ҳамда Улуғбек, 2 нафари Навоий номидаги стипендиялар соҳиби бўлишганлиги бизни қувонтиради.\nЮртимиз истеъдодларга бой. Уларнинг кўзларидаги иштиёқ, хатти-ҳаракатларидаги шиддаткорликни кўриб, эртанги кунга ишончингиз янада ортиши тайин. Бугун астойдил касб ва илм эгаллаб, мамлакатимиз тараққиётига ҳисса қўшиш йўлида сидқидилдан меҳнат қилаётган ёшлар унинг эртаси учун ҳам нақадар масъул эканликларини ҳис этасан.\nОлдинги Мукофот муборак\nКейинги Вилоят Кенгаши сессиясида


Қандаҳор шаҳар ҳокими ўлдирилди\nҚандаҳор шаҳрининг собиқ ҳокими Ғулом Ҳайдар Ҳамидий.\nЧоршанба куни Афғонистон жанубидаги Қандаҳор шаҳар ҳокими худкуш бомбачи томонидан ўлдирлди. Ғулом Ҳайдар Ҳамидийга қилинган ҳужум Афғонистон Президенти Ҳамид Карзай ҳукуматидаги асосий шахсларга қарши уюштирилаётган суиқасдларнинг навбатдагиси бўлди.\nҚандаҳор шаҳар ҳокими Ғулом Ҳайдар Ҳамидий чоршанба куни ўз идораси олдида, портловчи мосламани салласи ичига яширган худкуш ҳужумининг қурбони бўлди.\nВилоят ҳокими матбуот вакили 27 июл куни Озодликка худкуш Қандаҳор шаҳар ҳокимлиги ховлисига қабилалар етакчилари иштирокидаги йиғин иштирокчиси сифатида кирган, дея маълум қилди. Оқсоқоллар шаҳар ҳокими билан ер билан боғлиқ тортишувлар хусусида гаплашаётган бўлган. Озодлик мухбири Содиқ Рештианий телефон орқали буларни хабар қилди.\n- Бир неча дақиқа олдин шаҳар ҳокими ҳовлисида худкуш ҳужуми амалга оширилди. Ҳокимлик матбуот вакили шаҳар ҳокими Ғулом Ҳайдар Ҳамидий ва яна бир фуқаро ўлдирлиганини айтмоқда. Портловчи мосламани салласи ичига яишрган ҳужумчи қўриқчиларга ҳокимда гапим бор, деб ичкрига кирган,- дея хабар қилди Озодлик мухбири.\nТолибон ҳаракати матбуот вакили Қори Юсуф Аҳмадий телефон орқали тарқатган баёнотида ҳужумчининг Толибон жангчиси бўлганини маълум қилди. Аҳмадийнинг таъкидлашича, худкуш сешанба куни ер устида чиққан тортишувда ҳалок бўлган икки бола учун қасос олган.\nШу ҳафта бошида, марҳум ҳоким Қандаҳорда ноқонуний қурилгани важидан бир нечта уйларни бузиб ташлашни буюрган эди. Ўша воқеада битта оиладан икки бола ҳалок бўлгани ва бир аёл тан жароҳати олганини маҳаллий полиция тасдиқлаган эди. Улар бузилган уй вайроналарида қолиб кетгани айтилмоқда.\nҲамидийнинг ўлимидан бир неча кун аввал НАТО Қандаҳордаги хавфсизлик учун масъулиятни маҳаллий кучларга топширган эди.\nЎшандан бери вилоятда президент Карзайга яқин расмийларга нисбатан ҳужумлар кўлами кескин кўпайгани кузатилмоқда.\nБир ой аввал Қандаҳор вилоят кенгаши раиси, президентнинг укаси Аҳмад Вали Карзай ўз уйида тан соқчиси томонидан отиб ўлдирлди. Толибон ҳаракати тан соқчини ўз томонига оғдириб олганини иддао қилиб, бу ҳужум учун ҳам масълуияни ўз зиммасига олган эди.\nУкасининг ўлдирилиши президент Ҳамид Карзай учун катта зарба бўлди. Чунки Аҳмад Вали Карзай мамлакат жанубида Афғонистон ва НАТО кучлари Толибонга қарши олиб бораётган операциялар учун муҳим шахс ҳисобланарди.\nАфғонистон жанубида энг нуфузли шахс ҳисобланган Аҳмад Вали Карзайнинг ўлими Қандаҳорда ҳокимият учун курашнинг авж олишига ва президентнинг бу мингтақадаги иқтидорига жиддий путур етказди. Бундан ташқари Қандаҳорда ҳокимият вакууми пайдо бўлгани ҳақидаги хавотирлар пайдо бўлди.\nПрезидент Карзай туғилиб ўсган Қандаҳор Толибон ҳаракатининг истеҳкоми ҳам ҳисобланади. Бундан ташқари Қандаҳор қабилалар ўртасидаги кураш саҳнаси ҳамдир.\nАйни пайтда, Афғонистонда кўлами ошиб бораётган зўравонликлар фақатгина мамлакат жануби билан чекланиб қолгани йўқ.\nЎтган ҳафта жанггарилар Ўрузғон вилояти собиқ ҳокими Жон Муҳаммад Хоннинг Кобулдаги уйига бостириб кириб, уни ўлдирдилар. Собиқ ҳоким билан бирга Ўрузғондан сайланган парламент вакили Муҳамман Хошим Ватанвал ҳам отиб ўлдирилди.\nТолибон ҳаракати Хоннинг ўлдирлиши учун масъулиятни ўз зиммасига олиб, ундан НАТО кучларига кўмаклашгани учун қасос олинганини маълум қилди.


Ўзбекистон: Ҳар бир хонадонга тегишли “истеъмол саватлари” қачон тўлиқ бўлади? – mulkdor.com\nINSERT INTO `wp_ex_rates` (`code`, `currency`, `course`, `nominal`) VALUES ('', '', '2940.45', '')\nЎзбекистон: Ҳар бир хонадонга тегишли “истеъмол саватлари” қачон тўлиқ бўлади?\nApril 25 2018, 06:04 ИқтисодМақолалар\nҲурматли ва азиз Ватандошлар! Муҳтарам Юртдошлар!\nҲеч биримизга сир эмаски, Мамлакатимизда йилдан-йилга тоборо оғирлашиб бораётган иқтисодий танглик ҳолати ёшидан ва жинсидан қатъий назар, аҳолининг асосий ва ҳатто кундалик тушкун мавзусига айланиб қолди.\nСабаб, иқтисодий танглик ўз салбий натижалари билан фуқаролар бахти ва саодатига сезиларли чанг солиб турибди.\nОчиқ эътироф этадиган бўлсак, ушбу ҳолатни фавқулодда ҳолат билан ҳам тенглаштириш мумкин.\nЎзингизга маълум, фавқулодда ҳолатларда эса қуруқ гап сўзлар, нолиш ва тушкунликлар, “қўл қовуштириб” ўтираверишлар мавжуд имкониятларни ҳам йўққа чиқазиш, фурсатни бой бериш билан баравардир.\nИзлаган албатта ечим топади, деганларидек, таклиф ва ташаббусларга, амалий ҳарактларга ўтиш даври келди.\nҚолаверса, бу бизнинг ҳар биримизнинг ҳам фуқаролик бурчимиздир.\nҚуйида Сизларга Тошкент шаҳар, Учтепа тумани, 4Боситхон кўчаси, 23-уйда яшовчи фуқаро Ж. Шосалимов ва у билан ҳамфикр бошқа фуқароларнинг М У Р О Ж А А Т Н О М А С Ини ҳавола этмоқчимиз.\nЖ. Шосалимов молия соҳасига оид етук мутахассис, мустақил иқтисодчи.\nУнинг ташаббуси билан тайёрланган ушбу “Мурожаатнома” ҳукуматга фақат талаблардангина иборат бўлиб қолмай, яқин истиқболдаги кейинги босқичларда, мазкур ҳолат ечими юзасидан мутахассис сифатида амалий таклифлар тақдим этиш мақсади ҳам режалаштирилган.\nТегишли Идораларнинг жавоб хатларига қараганда ҳар бир хонадонда “Истеъмол сават”ларининг тўлиқ бўлиши учун жорий йилда амалга оширилиши керак бўлган ҳаракатлар 2018 йил 1 июльдан кучга киради.\nИқтисодчи Ж. Шосалимов ушбу муддатни сабрсизлик билан кутяпти.\nУнинг фикрича, ҳукумат мазкур масала ечимига нисбатан қандай ва қанчалик даражада киришади ва ёндошади?!\nКузатувчи мутахассис сифатида бу унинг учун жуда муҳим.\nАзиз Ватандошлар! Ҳурматли Юртдошлар!\nСизлар ҳам ушбу “Мурожаатнома”га овоз беринг, қўшилинг ва қўллаб-қувватланг!!!…\nДилфуза Жавоҳир Лангар\nЎ З Б Е К И С Т О Н Х А Л Қ И Г А\nЎЗ.Р. ПРЕЗИДЕНТИ Ш.МИРЗИЁЕВГА\nЎЗ.Р. О.М. СЕНАТИНИНГ РАИСИГА\nЎЗ.Р. КОНСТИТУЦИЯВИЙ СУДИГА\nЎЗ.Р. БОШ ВАЗИРИГА\nЎзбекистон Республикаси фуқароларидан\nТошкент ш, Уч тепа тум, 4 Боситхон 23 уй\nда яшовчи фуқаро Ж.Шосалимовдан\nАзиз ва муҳтарам Ватандошлар !\nҲурматли давлатимиз ва Ҳукуматимиз раҳбарлари !\n2015 йилнинг иккинчи ярмидан яққол кўринган чуқур ва кенг қамровли молиявий-иқтисодий инқироз бугун ўзининг бало қазолари билан тобора кучайиб, бизнинг ва аҳолимизнинг ҳаётини ниҳоятда қийинлаштирмоқда.\n1994-2017 йиллар давомида ўзбек сўми 1800 баробар қадрсизланди. Озиқ- овқат ва зарурий товарлар ва хизматлар чакана бахоси 5000- 10.000 баробар ошди.\nОжиз, зайиф, ишсиз, иложсиз ва кекса фуқаролар табиий газ, электр энергияси, совуқ ва иссиқ сув, ер ва мулк солиқлари учун тўловларни тўлаш қобилиятини деярли йўқотди.\n1994 йил биринчи Президент маъмурияти томонидан Ўзбекистон халқининг ори-номуси, виждони, шон-шарафи -мустақиллигимизнинг асосий белгиси сифатида тарғиб этилиб, ўз вақтида жуда катта қийматга эга бўлган 100, 200, 500 ва 1000 сўмлик Ўзбекистон Банкининг пулларини танга пулларга айлантирилганини телевидение орқали билиб олдик.\nБу хақда маълум қилган Марказий Банкнинг хабари бизни чуқур қайғуга солди. Фожиявий мағлубият учун ҳеч ким масъулиятни ўз бўйнига олмаяпти ва ҳеч кимга унинг масъулияти юкланмаяпти. Мағлубият учун ҳеч ким Ўзбекистон халқидан кечирим сўрамаяпти.\nМамлакатимизнинг сиёсий раҳбарияти, иккинчи Президент маъмурияти, шунингдек, фаолият олиб бораётган 4 та сиёсий партиялар иқтисодий фожеанинг сабаблари тўғрисида гапирмаётгани бизни чуқур ташвишга солмоқда.\nСабаблари очиқланмаган пул-молия сиёсатидаги хатолар яна такрорланиши аниқ. Янги тарихимизни 26 йиллик аччиқ тажрибаси буни яққол исботлаб бермоқда.\nМарказий Банк томонидан муомалага чиқарилиши маълум қилинган 100.000 сўмлик ва бошқа йирик пул банкнотлари тақдири, 1000 сўмлик пул тақдирига учрамаслиги борасида ҳеч қандай кафолат аҳолимизга ваъда қилинмаяпти. Ўтмишда товар-пул муомуласи ва муносабатларини бузилиши оқибати катта фожеаларни келтириб чиқарганини иккинчи Президент маъмурияти ва президентлик институти бир минут ҳам эсдан чиқармасликлари шарт.\nЎзбекистон Конституциясининг 39 моддаси талабларига бўйсинишни истамаётган ижроия ҳокимияти Президентлик институтини бир ёқлама ҳатти ҳаракатлари бизнинг ва аҳолимизнинг ўринли, асосли ва ҳақли норозиликларига сабаб бўлмоқда. Ўзбекистон Конституциявий судининг бу ҳолатга нисбатан сукут сақлаши ва бепарво бўлиши бизни ҳайратга солмоқда.\nЎз.Р. Иқтисодиёт Вазирининг биринчи ўринбосари М.Мирзаевнинг баёноти бизда ва аҳолимизда тушунмовчиликни туғдирмоқда. Унинг таъкидлашича Давлат бюджети қўшимча молиявий юкламани кўтара олса, шу 2018 йилнинг ўзидаёқ “Истеъмол саватчаси” ва “Яшаш минимуми” тушунчалари жорий этилиши мумкин.\nАхир бу тушунчалар 1992 йил декабрь ойида Ўз.Р. Конституциясини қабул қилиниши билан халқимиз ва амалдорлар учун жорий этилганку ? Ким, кимлар, нима сабабдан давлат бюджетини бу тушунчалардан, юкламалардан холи қолдирган ?\nИнсонни камситувчи ва таҳқирловчи даражада оз энг кам иш ҳаққи-Президентлик институти социал сиёсатининг мазмуни ва моҳиятини белгилаб келмоқда. Бу ғоянинг муаллифи ким? Ташаббускорлари кимлар? Қўллаб -қувватловчилари қаерда? деган саволларимизга собиқ Тошкент шаҳар Ҳокимининг ишончли вакили ва бошқа шаҳар туманларининг Кенгашларига сайланадиган халқ ноиблигига номзодлар жавоб бера олмадилар. Ўзбекистонда бу саволларга жавоб бера оладиган мард инсон борми ўзи ?\nКонституциямизнинг 39 моддасида аниқ ва равшан белгиланган “Истеъмол савати” ва “Яшаш минимуми” тушунчалари ким томонидан ва нима сабабдан инсонни камситувчи ва таҳқирловчи даражада оз энг кам иш ҳаққи тушунчасига айлантириб қўйилди.\nЧакана нархларнинг 23 йиллик бетўхтов ошиши бизларни ниҳоятда чарчатганини билдирамиз.\nЎзбек сўмини бундан буён қадрсизланишига қарши чоралар кўришни Ўзбекистон ҳукуматидан сўраймиз.\n“Истеъмол саватчаси” ва “Яшаш минимуми” тушунчаларининг, фуқаролларимиз Конституциявий ҳақларининг Давлат бюджетида бу йилнинг ўзидаёқ акс этиши лозим деб ҳисобаймиз.\nВоқеа ва ҳодисаларнинг назоратсиз йўналишда бўлишидан Яратганнинг ўзи асрасин.